Noć muzike – kulturni spektakl pod zvezdanim nebom\nNajveći kulturni događaj godine Noć muzike powered by Plazma na stadionu Tašmajdan ugostiće Simfonijski orkestar RTS-a, Hor RTS-a i Hor Kolibri i time pružiti priliku svim posetiocima da potpuno besplatno uživaju u magičnom koncertu pod zvezdanim nebom\nAtmosfera na prvoj Noći muzike, prošle godine\nDruga po redu Noć muzike zakazana je za 1. septembar u 20.30 časova na stadionu Tašmajdan, čime će se na spektakularan način obeležiti kraj leta u Beogradu.\n„Muzikom vodimo publiku na putovanje oko sveta sa Simfonijskim orkestrom i Horom RTS-a pod vođstvom maestra Bojana Suđića. Evropu, Ameriku, Bliski i Daleki istok spojićemo virtuoznim notama, uz specijalne goste, od kojih zasada otkrivamo samo – Hor Kolibri RTS-a. Na proputovanju prolazimo kroz više od 20 zemalja, igraćemo kan-kan, sirtaki, čućemo marijače, grejaće nas sunce Italije… i svakako, naša, srpska muzika“, istakla je Monika Lašanc ispred Muzičke produkcije RTS-a.\nDragomir Petronijević, član Gradskog veća, jednog od glavnih partnera manifestacije, izjavio je: „Velika mi je čast i zadovoljstvo što drugu godinu zaredom realizujemo Noć muzike u našem glavnom gradu. Prošle godine desilo se jedno magično veče, a ove godine magija se nastavlja. Svi zajedno ćemo se truditi da imamo što više ovakvih projekata jer želimo zajedno da vratimo Beograd na mesto koje mu pripada, a to je kulturna prestonica jugoistočne Evrope.“\nPredstavnik organizatora Milan Tavčar istakao je zahvalnost svim partnerima i saradnicima koji će pomoći da Noć muzike, kao prvi i najveći tradicionalni koncert klasične muzike na otvorenom u Beogradu i Srbiji, doživi i svoje drugo izdanje. „Zajedno sa preko 15.000 posetilaca, koliko očekujemo na Tašmajdanu, želimo da pošaljemo poruku da Beograd zaslužuje ovakvu manifestaciju i u narednim godinama”, zaključio je Tavčar.\nMuzikom vodimo publiku na putovanje oko sveta sa Simfonijskim orkestrom i Horom RTS-a pod vođstvom maestra Bojana Suđića\nOrganizatori najvećeg kulturnog događaja pod otvorenim nebom ispunili su svoje obećanje i učinili da Noć muzike postane tradicionalna manifestacija i još jedan od simbola leta u Beogradu. Oni posebno ističu da je ulaz na koncert, kao i prošle godine, besplatan i neće biti podele karata, te apeluju da građani, zbog velikog interesovanja, dođu ranije na stadion kako bi na vreme zauzeli mesta.\nOmiljeni brend Plazma, koji ove godine obeležava svoj 50. rođendan, glavni je pokrovitelj manifestacije koja je još jednom pozicionirala Beograd rame uz rame sa mnogim svetskim metropolama poput Beča, Londona, Berlina i Njujorka. Podrškom Noći muzike, Plazma promoviše kulturu, kao i najlepše melodije uz koje smo odrastali.\nOsim uz glavnog pokrovitelja brenda Plazma, ovogodišnja Noć muzike realizuje se i uz podršku Grada Beograda i Sportsko-rekreativnog centra Tašmajdan.


Opoziciona grupa SSP, DS i NS još odmerava kvote i mandate | Srbija izbori 2020\n» Opoziciona grupa SSP, DS i NS još odmerava kvote i mandate\nOpoziciona grupa u kojoj su stožerne partije Stranka slobode i pravde, Deokratska stranka i Narodna stranka čiji lideri pregovaraju o zajedničkoj izbornoj listi imaju još pet dana za dogovor hoće li izaći na izbore ili ne.\nKraj oktobra su oni sami navodili kao rok za donošenje i objavljivanje te odluke.\nKao nam je nezvanično rečeno u ove tri partije, narednih dana trebalo bi da bude održan zajednički sastanak članova užih predsedništava SSP, DS i NS, kako bi se prodiskutovao zajednički nastup.\nGlavni odbor DS je odluku o tome, na sednici tokom prošlog vikenda preneo na Predsedništvo, dok je predsednik SSP, Dragan Đilas, početkom oktobra, to isto učinio.\nTada je on prvi put i naveo kraj oktobra kao mogući rok za odluku o izlasku ili ne na izbore.\nPrema nezvaničnim saznanjima, ide se u pravcu odluke da se izađe na izbore, iako u DS i NS među pripadnicima partijskih vrhova, ima onih koji smatraju da je bojkot bolja opcija budući da izborni uslovi ni za dalku nisu poboljšani i da opozicija nema puno šansi za dobar rezultat.\nKakva god odluka da bude, kako nam je rečeno, biće za sve nivoe izbora, dakle ako bude doneta odluka o izlaku na izbore izaći će se i na beogradske, parlamentarne i predsedničke izbore, a a ako ipak bude odlučeno da se bojkotuje, to će biti na svim nivoima.\nKako kažu naši izvori, na sednici GO DS vodila se višesatna i ozbiljna debata na tu temu, a o tome se itekako debatovalo i u partijskom vrhu Narodne stranke.\nJoš uvek se, kako su nam rekli izvori, debatuje i oko načina raspodele prvih nekoliko desetina mandata na parlamentarnoj listi.\nKako nam je objašnjeno, dogovor oko te liste je najteži, dok će dogovor oko liste za izbore u Beogradu, kao se pretpostavlja, biti lakši.\nĐilas je na jučerašnjoj konferenciji za novinare naveo da će najveće opozicione stranke doneti zajedničku odluku o tome da li će učestvovati na izborima ili će ih bojkotovati na, kako je naveo, način koji neće biti identičan kao prošli put.\n– DS je u subotu imala Glavni odbor, SSP pre desetak dana, NS, PSG i PzP su organizacije koje sarađuju. Donećemo zajedničku odluku, ja verujem, jako brzo – zaključuje je Đilas.\nOsim SSP, DS i NS u ovoj grupi su i Pokret slobodnih građana, Pokret za preokret i sindikat Sloga.\nPrema ranijim izjavaam lidera PZP i Sloge oni nemaju problem da budu na kvoti SSP, dok je lider PSG Pavle Grbović za Danas naveo da ova partija ne želi da bude ničiji prateći vokal.


Vojvodina donela Novom Sadu titulu jesenjeg prvaka Super lige u kuglanju! - Kuglaški Klub "Vojvodina", Novi Sad.\nVojvodina donela Novom Sadu titulu jesenjeg prvaka Super lige u kuglanju!\nSMEDEREVO, 23. NOVEMBAR 2019. GODINE\nU poslednjoj utakmici jesenjeg dela Super lige u kuglanju, naša ekipa je pobedom nad ekipom Rudara iz Smedereva obezbedila titulu jesenjeg prvaka Super lige. Ekipa je ostvarila pobedu u kombinovanom sastavu, na prelepoj kuglani i objektu u Smederevu. Sigurna igra Baranja i Juhasa u prvom bloku donela je našoj ekipi nedostižnu razliku za nastavak i otklonila sve dileme oko pobednika ove utakmice.\nRudar-Vojvodina : 3:5 (3340:3432)\nIgrač utakmice bio je Čongor Baranj sa oborenih 654 čunjeva.\nNikola Cvetkovski, Dragan Vučen, Miloš Vučen, Zdenko Stević, Milivoje Jovanović, Ljubiša Suzić\nČongor Baranj, Saša Juhas, Boris Relota, Slobodan Simonović, Zdravko Kresović, Dragan Gajin\nRezerve: Milan Vraneš\nVredi napomenuti da osim muškog kolektiva, kuglašice Vojvodine su takođe donele Novom Sadu titulu jesenjeg prvaka. “Vošice” se sa bilansom od sedam pobeda i jednim porazom nalaze ispred Novosadske Alimente, uz isti broj bodova ali uz bolji poen količnik i u Super ligi kod dama se očekuje uzbudljivo proleće gde će borba za titulu biti neizvesna sve do poslednjih kola prvenstva.\nBilans od sedam pobeda i dva poraza, uprava kluba označava kao veoma uspešnu polusezonu. Nakon plasmana u Super ligu, u prvoj polusezoni iste nismo mogli poželeti lepši povratak u superligaško društvo. Sloga, zajedništvo, strpljenje su pojmovi koji krase ovaj kolektiv, pojmovi koji u ključnim momentima utakmica donesu prevagu.\nIako je na “snazi” pauza u prvenstvu, prema kalendaru takmičenja odigraćemo prvo kolo prolećnog dela prvenstva, 14. decembra na kuglani “Banjica” protiv Beograda, dok se prolećni deo prvenstva posle pauze i zvanično nastavlja 19. Januara 2020 godine. Takođe, prema kalendaru takmičenja, biće odigrano 1/16, 1/8, 1/4 finale kupa Srbije, a naša ekipa će nastojati da obezbedi plasman na “fajnal for” što je ujedno i cilj koji je uprava kluba zacrtala pre početka sezone.\nU okviru 1/16 finala kupa Srbije, naša ekipa gostuje ekipi Slobode iz Stare Moravice na kuglani u Novom Bečeju (neutralna kuglana). Utakmica je na programu 1. Decembra sa početkom od 11:00 časova a bolji iz ovog duela, odigraće utakmicu 1/8 finala kupa Srbije protiv Novosadskog Radničkog.


Kao rezultat odličnih mađarsko-srpskih odnosa imamo uslove | Savez vojvođanskih Mađara\nKao rezultat odličnih mađarsko-srpskih odnosa imamo uslove\nRazgovaraćemo i o detaljima, ali ovaj okvir od 50 milijardi, koji se naravno podrazumeva u forintima, na koji način će biti dostupan učesnicima konkursa, prvenstveno onima koji se bave poljoprivrednom delatnošću?\nSistem realizacije je u fazi izrade, i negde početkom sledeće godine želimo da pokrenemo ovaj program. Tada će se moći započeti korišćenje ovih sredstava. Dotle naravno moramo razraditi i detalje o tome u kojim institucijalnim okvirima, za koje namene, i sa kakvom procedurom će ova sredstva biti raspodeljena. Radimo na ovome. Zasad je doneta odluka na Vladi da ovaj program treba u što kraćem roku pokrenuti, mi procenjujemo da će to biti početkom januara, što znači da najverovatnije početkom naredne godine će moći da se započne sa povlačenjem ovih sredstava.\nOvo će u prvom redu pomoći poljoprivrednim proizvođačima da stignu na tržište?\nOvo je jedan veoma kompleksan program koju je izradio Savez vojvođanskih Mađara pod rukovodstvom gospodina Ištvana Pastora, predsednika stranke. Da smo stigli do ovog projekta trebalo je tri godine rada u pripremnom periodu.\nOvo je u krajnjem pogledu jedna lokalna inicijativa?\nOvo je jedna lokalna inicijativa koja je nastala iz potrebe što je Vojvodina, i svi oni koji u njoj žive, treba da se suoče sa jednom prilično teškom ekonomskom situacijom. Mada je teško uporediti ove primere, Vojvodina je ta prekogranična teritorija gde žive mađari koja je, možda, najviše patila u proteklim decenijama.\nMađari koji tamo žive u bliskoj prošlosti su preživeti pola decenije rata, odnosno skoro deceniju u uslovima rata. Ovo stanje je osakatio tamošnju privrednu strukturu. Svi oni koji su bili svedoci tih vremena, sećaju se da u 70. i 80. godinama prošlog veka Jugoslavija i Vojvodina je, u odnosu na Mađarsku, bio razvijen region. Sa ratovima u 90. godinama se urušio postignut nivo razvijenosti i prednost tog regiona, i nažalost Vojvodina do današnjeg dana nije mogla da izađe iz te situacije. Cela privreda Srbije ima ozbiljne probleme i zbog toga smo smatrali važnim da Vlada Mađarske sa ovakvom monumentalnom podrškom pomogne ekonomski prosperitet građana Vojvodine.\nPolitika često preteruje sa naznakom da je neki čin istorijskog karaktera, ali u ovoj situaciji ja bih bio slobodan da ovu odluku Vlade Mađarske okarakterišem kao istorijsku, jer u zadnjih 25 godina nije doneta odluka o ovoliko obimnoj finansijskoj podršci za razvoj jednog regiona u inostranstvu.\nAko gledamo ekonomsku podršku datu zajednicama Mađara u Karpatskoj niziji, ili globalno gledajući za bilo koje svrhe, nikada se nije desilo da je za jedan projekat dato ni petina sredstava koliko se sada izdvaja za ovaj program. Znači radi se o jednom velikom proboju u nacionalnoj politici, ja bih rekao i u međususedskoj politici jer će ovo biti za svakoga opipljiva podrška, program koji će im svakog dana donositi korist.\nGospodine državni sekretaru! Videvši ovu značajnu podršku ekonomskom razvoju, da li se očekuje da se vrate oni vojvođanski Mađari koji su otišli u inostranstvo, odnosno da ne napuste Vojvodinu oni koji sada planiraju odlazak?\nOvo je primarni cilj ove odluke. Ne želim i nije nam cilj da prejudiciramo neke stvari, ali treba jasno videti da donošenje ove odluke je inicirano i saznanjem u kakvom se teškom demografskom položaju nalaze Mađari u Vojvodini zbog tamošnje teške ekonomske situacije i zbog ranijih ratnih zbivanja.\nTakođe mnogi koji su koristili zakonom dato pravo na sticanje mađarskog državljanstva mogli su lakše, praktično bez ikakvih poteškoća otići da žive i rade u Mađarskoj ili u Zapadnoj Evropi. Zbog tamošnje teške ekonomske situacije, visoke stope nezaposlenosti na hiljade, čak desethiljada ljudi je donelo odluku da pokuša naći srećniji život u inostranstvu. Želeli bi da zaustavimo ovaj trend, i još jednom naglašavam da sa naše strane ova odluka nije bila simboličnog karaktera.\nNe radi se o tome da učinimo gest izdvajanjem jedne manje svote sredstava, nego se radi o ogromnoj podršci od 50 hiljada milijona forinti za tri godine. Taj iznos sredstava je u stanju da preokrene ekonomsku situaciju, da pomogne rad ne samo stotinjak već više hiljada preduzetništva, bilo putem povoljnih kredita, ili davanjem nepovratnih sredstava za razvoj u poljoprivredi, turizmu ili u privredi, i da ne nabrajam i druge pogodnosti ove inicijative.\nZnači trideset milijardi će biti povoljnih kredita i dvadeset milijardi nepovratnih sredstava?\nDa, radi se u globalu o ovim srazmerama.\nŠta kaže za ovo Beograd?\nSa Beogradom imamo veoma dobre odnose. To je bio jedan od glavnih razloga zašto baš sada i zašto sa ovakvom dimenzijom možemo započeti ovaj program. Kao rezultat odličnih mađarsko-srpskih odnosa imamo uslove koji omogućuju uspešnu realizaciju ovog programa. U svemu ovome nija mala uloga SVM-a, tojest Saveza vojvođanskih Mađara koji, kao neka vrsta posrednika, uživa poverenje i Beograda i Budimpešte.\nZbog toga će samo SVM dobiti zadatak za sprovođenje ovog programa, i to naravno u tesnoj saradnji sa Vladom, odnosno konkretno sa Ministarstvom za spoljnoekonomske i spoljne poslove. Beograd je očigledno zainteresovan za ovaj program jer postići ulaganje u privredu i za podsticaj privrednog razvoja u ovakvom obimu je teško zamislivo iz drugih pravaca.\nDa li se očekuje u narednom periodu da će pomoći biti, ako ne ovakvih onda sličnih dimenzija, i u drugim susednim područjima gde žive Mađari?\nDonošenje odluka o ovome će delom zavisiti od toga u kojoj meri napredujemo kod ove inicijative i kakve rezultate će ona doneti. Po meni postoje svi preduslovi da ovo bude jedan ogroman uspeh. SVM sa jedne strane objedinjuje Mađare koji tamo žive i nudi organizovan i efikasan sistem institucije za realizaciju ovog programa.\nSa druge strane odnosi između Budimpešte i Beograda, to mogu reči i iz istorijske perspektive, možda nisu nikada bili tako dobri kao danas, i to će omogućiti dovoljno prostora za realizaciju ovog programa, a sa treće strane prihvaćenost i položaj SVM-a u Srbiji pruža mogućnost da Beograd na sve ovo ne gleda sumnjičavo, već da ga prihvati kao prijateljski gest.


Pokrajina zahteva od republike: Potrebni podaci o prihodima\nPokrajinska vlada zatražila je 21. oktobra od Vlade Srbije da obezbedi evidenciju o ostvarenju svih javnih prihoda na nivou opština, gradova i pokrajine Vojvodine.\n„Bez sagledavanja naplate ovih prihoda na teritoriji pokrajine, a pre svega poreza na dodatu vrednost kao fiskalno najizdašnijeg prihoda u Srbiji, gubi se baza podataka neophodna za analize fiskalnog potencijala, kako jedinica lokalne samouprave, tako i Vojvodine”, navodi se u saopštenju za javnost sa sednice pokrajinske vlade.\nPokrajinska vlada je konstatovala da, kada je reč o ostvarenju javnih prihoda i primanja u Vojvodini u prvoj polovini ove godine, i dalje nije evidentirana naplata najizdašnijih budžetskih prihoda, kao što su prihodi od poreza na dodatu vrednost, akciza kod uvoza i carina, koji su ostvareni od poreskih obveznika čije je sedište na teritoriji Vojvodine.\nSve dok se to ne izmeni, pokrajinska vlada i građani Vojvodine neće raspolagati sa podacima koliko su građani i privreda pokrajine izdvojili za finansiranje rashoda na nivou republike, niti koliko je učešće pokrajine u ukupnoj naplati u republici, piše u saopštenju.\nDodaje se da je reč o fiskalno najizdašnijim prihodima, o čemu govori podatak da se samo od poreza na dodatu vrednost i carina ostvaruje gotovo polovina budžeta Srbije.\nPrema podacima Uprave za trezor, u prvom polugodištu 2015. godine na teritoriji Vojvodine evidentirana je naplata javnih prihoda i primanja u iznosu od 159,2 milijarde dinara, što je za 5,5 milijardi dinara, ili za četiri odsto nominalno više od iznosa sredstava evidentiranog u prvom polugodištu 2014. godine, navodi se u saopštenju.\nDodaje se da od toga budžetska sredstva su evidentirana u iznosu od 104,6 milijardi dinara i u odnosu na prvo polugodište 2014. godine povećana su za 5,3 milijarde dinara, ili realno za četiri odsto.\nOd ukupno evidentirane naplate budžetskih sredstava na teritoriji Vojvodine u prvom polugodištu 2015. godine, budžetu Srbije pripalo je 69 milijardi dinara, što je za 4,7 milijardi dinara, odnosno šest odsto više nego u istom periodu 2014. godine, dok je u budžet Vojvodine usmereno 26,8 milijardi dinara pa su u odnosu na prvo polugodište 2014. godine, prihodi budžeta Vojvodine smanjeni za 2,6 milijardi dinara, odnosno za 10 odsto, piše u saopštenju.\nTakođe, u prvom polugodištu 2015. godine, od smanjenja plata u javnom sektoru, u Vojvodini je ostvareno 1,8 milijardi dinara i ova sredstva su, u skladu sa zakonom, usmerena u republički budžet, navodi se u saopštenju.\nUsled pada profitabilnosti 11 najvećih kompanija u Vojvodini, a pre svega Naftne industrije Srbije, fiskalno najveći realni pad je bio kod prihoda od poreza na dobit pravnih lica gde je zabeleženo smanjenje za 4,1 milijardu dinara, odnosno za 33 odsto, navodi se u saopštenju.\nPokrajinska vlada: Savet za integraciju Roma\nPrvi rebalans opštinske kase: Planirani prihodi povećani za 377,4 miliona dinara\nViše iz ove kategorije « Na sednici Skupštine opštine usvojen četvrti rebalans opštinskog budžeta: Besplatni specijalistički pregledi u Domu zdravlja\tOŠ „Sever Đurkić“: Sanacija krova fiskulturne sale do sredine novembra »


POČINJE PROLEĆNI DEO: Zvezda kreće u odbranu titule | Stonitenis.org\nPOČINJE PROLEĆNI DEO: Zvezda kreće u odbranu titule\nNakon jednomesečne zimske pauze nastavlja se takmičenje u Super i Prvoj ligi Srbije za muškarce i žene. Klubovi će u prolećnom delu sezone nastaviti svoju borbu, neko za titulu, neko za opstanak, a neko za ulazak u najelitniji rang takmičenja.\nEkipa Crvene Zvezde u punom sastavu (foto: Igor Jevremov)\nSezona u muškoj Super ligi za aktuelnog šampiona nije počela na način koji su zamišljali. U prvom kolu, koje je odigrano u septembru, doživeli su neočekivani poraz u Subotici. Sada je došlo vreme za revanš, u kome će aktuelni šampioni pokušati da poprave utisak iz Subotice i zabeleže pobedu na svom terenu. Meč između Crvene Zvezde i Spartaka će se igrati u odloženom terminu, 30. januara.\nMože se pretpostaviti da će crveno-beli u Beogradu nastupati u punom sastavu, s obzirom da su u Subotici bili poraženi bez kapitena Karakaševića.\nTrenutni lider na tabeli, zrenjaninski Banat, gostovaće takođe u Beogradu, poslednjeplasiranoj ekipi Partizana. Veoma važan meč za opstanak odigraće IMT i Stenes, dok će još jedan neizvesni meč biti odigran u Novom Sadu, između Panonije i Požarevca. Ekipa Vršća ugostiće prokupački Topličanin.\nKada je u pitanju Super liga za žene tu je situacija na vrhu tabele potpuno izjedačena, što govori o tome da će prolećni deo sezone biti i te kako dramatičan. Čoka će na svom terenu ugostiti Unireu, Vršac će biti domaćin Obilić-Alevi, dok će derbi prvog kola biti odigran u Novom Sadu, gde stonoteniserke Novog Sada dočekuju Sentu. Panonija će odmeriti snage sa Vojvodinom, dok će aktuelni šampion, Radnički, na svom terenu igrati protiv Rapida.\nU ligi u kojoj se vodi velika borba za mesta koja vode u Super ligu odigraće se par mečeva za koje se već sada može reći da će biti vrlo dramatični. Subotički Spartak će na svom terenu odmeriti snage sa uzdinskom Unireom, Železničar iz Niša će ugostiti Galadsku, dok će paraćinski SFS Borac gostovati u Bačkoj Palanci. Ekipe koje se nalaze na dnu tabele, Vojvodina i Rudar, biće gosti u prvom kolu, u Adi, odnosno, u Nišu.\nŽestoka borba za Super ligu vodiće se i u ženskoj Prvoj ligi, gde u prvom kolu beogradska Crvena Zvezda dočekuje Čelarevo, Flip iz Kikinde se sastaje sa Bačkom Topolom, a Vojvodina iz Bačkog Gradišta dočekuje niški Josip Kolumbo. Novosadski NS 2011 na svom terenu igra protiv Zmajeva, dok će igračice Požege gostovati u Novom Beogradu.\nMečevi čiji termin nije promenjen u međuvremenu, igraju se u subotu i nedelju 23. i 24. januara.\nSrbija sa četvoro igrača započinje Svetsko prvenstvo


Turska krila prave podatke o razmerama epidemije, ministar priznao - BIGportal.ba\n1 Oktobra, 2020 1 Oktobra, 2020 0105\nTurska vlada optužena je da je skrivala pravu razmeru pandemije koronavirusa.\nOptužbe su pristigle pošto je ministar zdravlja Fahretin Koča priznao da se podaci o broju zaraženih na dnevnom nivou, koje je objavljivalo resorno ministarstvo, odnose samo na pacijente sa simptomima, a ne na sve pozitivne slučajeve.\nKoča je tokom konferencije za novinare u sredu uveče rekao da je Turska od 29. jula prijavljivala pacijente koji su zbrinuti u bolnicama ili u njihovim domovima.\nOn je dodao da ti podaci ne uključuju asimptomatske pozitivne slučajeve, a AP navodi da je ignorisao pitanje o broju pozitivnih slučajeva na dnevnom nivou, što je ključni pokazatelj o situaciji u vezi sa pandemijom u nekoj zemlji.\nMinistar se obratio nakon što je opozicioni poslanik Murat Emir rekao da je pravi broj zaraženih na dnevnom nivou u Turskoj 19 puta veći od podataka koje objavljuje vlada te zemlje.\nPosle priznanja Koče, građani su izrazili negodovanje na durštvenim medijima, pozivajući vladu da otkrije prave podatke o širenju korona virusa među građanima Turske, kojih ima oko 83 miliona.\nTursko lekarsko udruženje, koje je mesecima optuživalo vladu da ne prijavljuje sve slučajeve, pozvalo je na transparentnost.


U Iranu uhapšeno preko 100 protestanata\nNeredi u Teheranu nakon objavljivanja izbornih rezultata, 13. jun 2009.\nViše hiiljada uglavnom mlađih osoba izašlo je u subotu na ulice Teherana i sukobilo se sa policijom, nakon što su objavljeni rezultati predsedničkih izbora na kojima je pobedio dosadašnji predsednik Mahmud Ahmadinedžad. Iranska policija uhapsila je sinoć preko 100 protestanata, uključujući i brata bivšeg predsednika Irana, Mohamada Rezu Katamija. Kako navode agencije, uhapšeni su članovi iranske vodeće reformističke stranke Mošarekat.\nMusavi Supporters Protest In Tehran-02\nPodsetimo, dosadašnji iranski predsednik Ahmadinedžad, prema zvaničnim rezultatima, pobedio je u prvom krugu predsedničkih izbora sa osvojenih 62,63 odsto glasova, izjavio je u subotu ministar unutrašnjih poslova Irana Sadeh Mahsuli. Njegov glavni protivnik, proreformista Mir Husein Musavi osvojio je 33,75 odsto glasova i tvrdi da su izbori bili obeleženi brojnim neregularnostima.\nMusavi pozvao pristalice da ne pribegavaju nasilju\nViše hiiljada uglavnom mlađih osoba zbog izbornih rezultata izašlo je u subotu na ulice Teherana i sukobilo se sa policijom. Demonstranti su osporavali rezultate predsedničkih izbora održanih u petak u Iranu na kojima je prema zvaničnim rezultatima ubedljivu pobedu odneo dosadašnji predsednik Muhamad Ahmadinedžad.\nMusavi je pozvao sinoć svoje pristalice da zadrže mir i ne pribegavaju nasilju.\nOdlučno tražim od vas da ne napadate ni pojedinca ni grupu, da budete pribrani i da se suzdržite od bilo kakvog nasilja.\n"Nepravilnosti tokom predsedničkih izbora su veoma ozbiljne i vaše je pravo da se osećate oštećenim", navodi se u saopštenju Musavija koje je objavljeno na internet stranici njegovog izbornog štaba.\n"Istovremeno, odlučno tražim od vas da ne napadate ni pojedinca ni grupu, da budete pribrani i da se suzdržite od bilo kakvog nasilja", dodao je on.\nPoziv na poništavanje izbora\nUdruženje bivšeg reformskog predsednika Irana, Mohameda Hatamija zatražilo je sinoć poništavanje predsedničkih izbora na kojima je prema zvaničnim rezultatima pobedio dosadašnji šef države Mahmud Ahmadinedžad i organizovanje novih izbora.\nPredstavnici udruženja koje okuplja uglavnom islamske verske lidere i čiji je Hatami jedan od osnivača, izrazili su zabrinutost "zbog masovnog lažiranja" rezultata glasanja.\nArhivski snimak: Mohamed Hatami (levo) i Mir Husein Musavi (desno)\nUdruženje u saopštenju ocenjuje da bi "poništavanje izbora i organizovanje novih u mirnijoj atmosferi predstavljalo dobar način da se povrati poverenje stanovništva i da (se uspostavi) nacionalno pomirenje". Bivši iranski predsednik je tokom izborne kampanje pozvao birače da glasaju za Hoseina Musavija koji je ranije tog dana nakon objavljivanja rezultata izbora, upozorio na uspostavljanje "tiranije" u Iranu.\nAhmadinedžad: Izbori su bili potpuno slobodni\nIranski predsednik Mahmud Ahmadinedžad ocenio je svoj ponovni izbor za šefa države kao "veliku pobedu", dodajući da su izbori bili "potpuno slobodni". Na izborima održanim u petak "iranski narod je pružio nadu drugim narodima i razočarao one koji su mu želeli zlo", rekao je Ahmadinedžad u televizijskom obraćanju naciji.\n"To je velika pobeda... Bili su to potpuno slobodni izbori", dodao je on.\n"Danas krećemo novim putem koji će, iako ide u istom smeru kao i prethodni, ipak ići na jednom višem nivou", rekao je Ahmadinedžad ocenjujući svoju pobedu "velikom epopejom".\nAhmadinedžad na glasanju\nPredsednik je pozvao svoje pristalice da se okupe u nedelju na trgu Vali-Asr, u centru Teherana, na istom mestu gde su u subotu protestovale pristalice Musavija. Ahmadinedžad je ponovio da će se boriti protiv "profitera" režima aludirajući na Musavija i njegovog saveznika i bivšeg predsednika Irana Akbara Hašemija Rafsandžanija koji je Musaviju pružio podršku tokom izborne kampanje.\n"Niko neće moći da traži privilegije za sebe i svoju porodicu", rekao je Ahmadinedžad. Iranski predsednik osudio je način na koji su strani mediji pokrivali izbore dodajući da su time naneli štetu iranskom narodu.\nOvo je velika pobeda u trenutku kada se propaganda van Irana a ponekad i u samom Iranu potpuno mobilisala protiv našeg naroda.\n"Ovo je velika pobeda u trenutku kada se propaganda van Irana a ponekad i u samom Iranu potpuno mobilisala protiv našeg naroda", rekao je Ahmadinedžad. "Narod Irana je bio pod teškim pritiskom i protiv njega je organizovan psihološki rat. Veliki broj stranih medija... organizovao je pravi rat protiv našeg naroda", kazao je on.\nKako javlja izveštač Frans presa, u Teheranu je sinoć prekinut telefonski saobraćaj prvog mobilnog operatera koji je pod kontrolom države. Slanje SMS poruka bilo je onemogućeno još od petka kada su počeli izbori. Slanje poruka putem mobilnih telefona bio je jedan od glavnih načina komunikacije pristalica Musavija. Osim toga, veb-sajtovi poput Fejsbuka i Jutjuba, kao i neki domaći opozicioni sajtovi cenzurisani su, a od petka posle podne korisnicima interneta je onemogućen pristup.\nSAD oprezno o situaciji u Iranu\nSvetski lideri danas su oprezno reagovali na rezultate predsedničkih izbora u Iranu, izražavajući nadu da će budući predsednik ublažiti tvrd stav o spornom nuklearnom programu zemlje i prekinuti politiku suprotstavljanja međunarodnoj zajednici.\nIran: Policija bije jednog od protestanata protiv izbornih rezultata, 13. jun 2009.\nU Vašingtonu je saopšteno da SAD pažljivo prate razvoj situacije u Iranu nakon predsedničkih izbora u toj zemlji i razmotriće optužbe o izbornim nepravilnostima i proglašenoj pobedi dosadašnjeg šefa države Mahmuda Ahmadinedžada. Istovremeno, američka državna sekretarka Hilari Klinton koja trenutno boravi u poseti Kanadi izrazila je nadu da rezultati predsedničkih izbora u Iranu "zaista i predstavljaju volju i želju stanovništva".\nPalestinski islamski pokret Hamas čestitao je Ahmadinedžadu pobedu uz ocenu da je njegov ponovni izbor "dokaz o uspehu" režima u Teheranu i "pobeda iranske demokratije".\nPogledajte atmosferu sa izbora u Iranu održanih u petak.


Filipović: Izdvajanje za agrar je investicija, a ne potrošnja - Bizlife.rs\nFilipović: Izdvajanje za agrar je investicija, a ne potrošnja\n16:25 Novi Sad, 26.02.2012.\nUlaganje u poljoprivredu će ubuduće morati da se shvate kao investiranje, a ne potrošnja, izjavio je predsednik Privredne komore Vojvodine Ratko Filipović, ističući da je neophodan sveobuhvatan zaokret u odnosu na poljoprivrednu proizvodnju.\n“Prioritet se mora dati utvrđivanju postojane, održive i konzistentne agrarne politike na državnom nivou. Strategiju razvoja poljoprivrede, kao obavezujući dugoročni akt, treba da donese Skupština (Republike Srbije)”, kazao je on.\nFilipović je ocenio da učešće agrarnog u republičkom budžeti ne bi smelo da bude manje od pet odsto, a za narednih pet godina “trebalo bi da stigne i do 10 odsto”. To znači da je “budžet u ovoj godini trebalo da bude oko 48 do 50 milijardi dinara”.\nPrema njegovim rečima, dobro je što je agrarni budžet u ovoj godini povećan za 47 odsto i sada iznosi oko 30 milijardi dinara, pa će se, prema najavama, veći deo sredstava utrošiti za stočarstvo koje je “na niskim granama”, objavljeno je u časopisu Privredne komore Srbije “Korak”.\n“Uz to, moramo menjati zemljišnu politiku treba da bude usmerena ka onim gazdinstvima koja mogu biti konkurentna sa agrarnim sektorom EU, pogotovo posle 2014. godine, kada skoro potpuno nestanu carine”, zaključio je predsednik Privredne komore Vojvodine.


Nenad Lalatović na utakmici protiv Spartaka\nLalatović je priznao da je zaslužio kaznu za ponašanje na utakmici u Nišu, ali tvrdi da je bio isprovociran.\n- Želim da pohvalim našu upravu kluba za podršku nakon utakmice protiv Voždovca, na kojoj nisam mogao da budem na klupi, jer sam dobio kaznu od 800.000 dinara i tri meča suspenzije. To je sigurno zasluženo, jer sam napravio ispad, ali to ne bih uradio da mi neko, nije bitno ko, dva puta nije vređao pokojnu majku i da me njihov navijač nije pljunuo u lice. Tek tada sam odreagovao, a voleo bih da se utakmica prekida i onda kada vređaju mene i psuju moju kćerku. Smatram da i ja, kao trener, imam osećanja prema svom detetu i zato bih zamolio Fudbalski savez i naše sudije da prekinu utakmicu i onda kada ceo stadion skandira šta će da radi mojoj kćerci, jer jednostavno to me boli isto kao što i druge boli onda kada vređaju njih - rekao je Lalatović.\nTrener Vojvodine je rekao da se loše izrazio kada je nedavno rekao da njega i klub titula ne zanima. Lale su prenoćile na prvom mestu Superlige u petak uveče, a Lalatović se nada da će tu što duže ostati.\nDetalj sa utakmice Vojvodina - Spartak\n- Jednom sam se možda loše izrazio kada sam rekao da nas titula ne zanima, jer naravno da nam je to najveća želja. To je teško, ali nadamo se i ukoliko je mogao Lester u Engleskoj, zašto i mi ne bismo mogli u Srbiji? Međutim, ja to ne izgovaram zato što ne želim da provociram druge sa tim izjavama, ali navijači Vojvodine i ja se potajno tome nadamo. To bi bio fenomenalan san, a da li ćemo ga dosanjati, to ne znam. Ono što znam jeste da bih dao 10 godina svog života da se tako nešto desi - poručio je Nenad Lalatović.\nVojvodina će prvenstvenu pauzu, zbog obaveza reprezentacije, iskoristiti da u Italiji odigra prijateljsku utamicu sa Brešom.


Francuski karavan automobila „pežo 205“ i ovog ljeta na Tjentištu | Palelive.com\nPočetna Regija Foča Francuski karavan automobila „pežo 205“ i ovog ljeta na Tjentištu\nFOČA – Tjentište i Foča postali su nezaobilazna destinacija francuskim studentima iz organizacije „Jurop rejd“ koji već tradicionalno automobilima „pežo 205“ obilaze zemlje Evrope, pa će i ovog ljeta uživati u ljepotama Nacionalnog parka „Sutjeska“.\nDelegacija „Jurop rejda“ posjetila je danas Foču i u razgovoru sa rukovodstvima opštine, Nacionalnog parka „Sutjeska“ i opštinske Turističke organizacije za 3. avgust najavila dolazak na Tjentište 750 učesnika u 250 automobila.\nOvo je peto izdanje „Vožnje Evropom“, a treći put da su Francuzi odabrali Foču, kao jedinu destinaciju u BiH u kojoj će prenoćiti.\nIz godine u godinu, ova neobična vožnja duga 10.000 kilometara, koja traje 23 dana i prolazi kroz 20 država, ima sve više učesnika.\nPrije dvije godine, došlo je 200 Francuza u 65 automobila, a noćili su na fudbalskom igralištu u Foči, dok je prošle godine na Tjentištu boravilo 500 francuskih studenata koji su stigli u 150 vozila.\nBenžamin Laidin ističe da u Francuskoj njihova akcija ima veliki odjek, te da su francuski mediji do sada objavili više od 1.000 novinskih članaka, što i jeste njihov cilj – da upoznaju svoje zemljake sa ljepotama evropskih zemalja.\n„Sve više medija sa nacionalnom frekvencijom prati ovaj događaj, a nadamo se da će ove godine jedan od naših partnera biti i francuska nacionalna televizija. Na Fejsbuku imamo više od 50.000 pratilaca, a objave imaju doseg veći od milion ljudi“, rekao Laidin.\nOn je istakao da su srećni što dolaze u Foču, jer im lokalna uprava pruža odličnu podršku, kao i u Nacionalni park „Sutjeska“ za koji je rekao da je, zbog jedinstvene i prelijepe prirode, svim učesnicima jedna od najomiljenijih destinacija.\nNačelnik opštine Foča Radisav Mašić kaže da su u lokalnoj upravi obradovani činjenicom da su treći put među 20 partnera ove organizacije, i to jedini u BiH.\nOn je obećao da će Foča i Nacionalni park „Sutjeska“ i ovog puta biti dobri domaćini.\n„Ova akcija je veliki doprinos popularizaciji naše turističke ponude i zbog toga smo zahvalni organizatoru što je Foču stavio na listu partnera“, rekao je Mašić kome su Francuzi poklonili veliku poster-razglednicu na kojoj su učesnici „Jurop rejda“ ispisali „Mersi, Foča“.\nDirektor Nacionalnog parka „Sutjeska“ Dejan Pavlović podsjetio je da su prošle godine Francuze ugostili u omladinskom kampu, gdje su im uz domaće specijalitete organizovali i rok koncert.\n„Sada smo ih pozvali da dođu i prije njihove akcije, da vide ljepote koje Nacionalni park posjeduje, tako da će jedan dio tima doći i prije 3. avgusta“, rekao je Pavlović.\nMladen Mandić iz Turističke organizacije Foča kaže da je „Jurop rejd“ sve popularniji u Evropi, pa će ove godine, osim Francuza, učestvovati i veliki broj mladih iz Italije, Belgije, Španije.\nPrethodni članakPovrijeđen šesnaestogodišnjak\nNaredni članakPonovo odgođena obustava transporta gasa


Frontier Pharma i Bayston Grupa kupuju Zdravlje Leskovac - Društvo - Dnevni list Danas\nPočetna » Vesti » Društvo » Frontier Pharma i Bayston Grupa kupuju Zdravlje Leskovac\nFrontier Pharma i Bayston Grupa kupuju Zdravlje Leskovac\nE. D.11.01.2021. 23:36\nFrontier Pharma i Bayston Grupa dogovorili su da od kompanije Teva Pharmacueticals kupe fabriku lekova Zdravlje u Leskovcu, saopštili su zvaničnici.\nZdravlje proizvodi čvrste i tečne forme za lečenje kardiovaskularnih, neuroloških i respiratornih oboljenja. Fabrika ima odobrenja za snabdevanje brojnih internacionalih tržišta – Zapadne i Istočne Evrope, Velike Britanije, Australije, Južne Amerike i Meksika. Tevina odluka da proda Zdravlje u skladu je sa kompanijskom globalnom strategijom da optimizuje sveukupnu konkurentnost usaglašavajući svoje proizvodne kapacitete sa potrebama pacijenata, navodi se u kompanijskom saopštenju.\n„Drago nam je što možemo da poželimo dobrodošlicu Zdravlju i njegovim zaposlenima u našu kompaniju. Namera nam je da tokom ove tranzicije blisko sarađujemo sa Tevom i vremenom razvijamo kompaniju širenjem njenih mogućnosti i dovodjenjem novih proizvoda u fabriku Zdravlje“, rekao je predsednik Frontier Pharma Levent Selamoglu.\n„I nakon promene vlasništva Zdravlja, Tevini ključni ciljevi za snabdevanje kupaca i pacijenata u Srbiji ostaju nepromenjeni. Naša kompanija ostaje posvećena poboljšanju života pacijenata i ovo tržište ostaje za naše poslovanje strateški važno“, rekao je generalni direktor Teve za Srbiju Pavle Marjanović.\n3 reagovanja na “Frontier Pharma i Bayston Grupa kupuju Zdravlje Leskovac”\n12. januara 2021. u 07.24\nJe li ostala barem jedna jedina Srpska fabrika lekova u Srbiji ? Ko to amputira poslednje delove srpskog zdravstvenog sistema a kaznjava nas ako ne stavljamo masku na usta ?\n12. januara 2021. u 08.31\nOvo kao ono iz Tasne koze, dovedes preduzece do gasenja i prodas ga za smesne pare. Kompanija, tj konglomerat ti kasnije prodaje tvoje lekove po vecim cenama kako bi isplatili ulozeno i naravno u lekove stavljaju ono sto oni zele. Bravo majmu..\n12. januara 2021. u 10.28\nKompanija koja kupuje Zdravlje osnovana je 30.12.2020 sa ukupno 100 dinara osnivačkog kapitala. Sramno i tužno šta se dešava iza kulisa….


Kompanija “Malpaso” iz Havane gostuje u subotu na 18. BFI\nTanjug 1. aprila 2021. 16:14\nBEOGRAD – “Malpaso” Kompanija igre iz Havane gostovaće u subotu na sceni pozorišta Atelje 212 u okviru 18. Beogradskog festivala igre, sa projektom koji čine tri predstave kao jedinstveni omnibus – “Neukrotivi valcer”, “24 sata i pas” i “Tabula Rasa”.\nKubanska trupa se neće zaustaviti samo na Beogradu, već će gostovati u ponedeljak, 5. aprila i na sceni Srpskog narodnog pozorišta u Novom Sadu, kao i 7. aprila u Kulturnom centru Gornji Milanovac.\nOsnivač festivala Aja Jung je napomenula da ekipa te predstave stiže tek nakon ponoći u petak, odnosno u toj noći između petka i subote, i onda će nakon 25 sati putovanja taj dan izvesti predstavu, što je zaista neverovatno i veoma iscrpljujuće za same igrače.\nSamim tim, u takvom vremenskom tesnacu zvaničan susret sa medijima neće biti omogućen.\nSve karte su rasprodate tri nedelje unapred, a u Velikoj sali Ateljea 212 zbog primene svih mera protiv pandemije, dozvoljeno je 150 ljudi.\nJung je otkrila da je bilo veoma zahtevno i teško dovesti ovu trupu, zbog mnogih problema sa tranzitnim vizama, i da nisu mogli ovo gostovanje da izvedu bez velike pomoći Francuske ambasade u Beogradu i Ambasade Republike Srbije u Havani.\nZanimljivo je da se radi o nekoj vrsti umetničkih “odmetnika”, kako je navela Jung, odnosno o nekoliko igrača koji su odlučili da na vrhuncu karijere napuste siguran posao u državnoj službi – Kubanskom nacionalnom baletu i osnuju svoju privatnu kompaniju igre.\n“Onda su ih druge kolege iz tog Nacionalnog baleta kritikovale što rade tako riskantan potez, da napuštaju tu kulturnu ustanovu i odlaze u neku svoju avanturu koja je nesiguna sa tom trupom.\nOni su ubrzo dokazali da nisu ušli u avanturu, već u veoma uspešnu karijeru, koja će se i kod nas dokazati na Beogradskom festivalu igre”, istakla je direktorka BFI.\nPrvi fragment “Neukrotivi valcer” realizovan je u koreografiji Azur Barton, koja je želela da kreira komad sa šarenim kostimima, da bude veoma vedro i u duhu proslave.\nTokom spremanja tog komada, autorka je imala privatne teškoće – otac joj se ozbiljno razboleo, te je bila suočena sa mogućim gubitkom.\nKako je akcija neprijatelj misli, ona je vredno radila na tom projektu kao pravi profesionalac, i u Havani je osetila toplinu, i zatekla prijatnu kreativnu atmosferu i ljude koje je iskreno zavolela.\n“Bili smo kao porodica, deleći osećaj ravnopravnosti i ogromnog međusobnog poštovanja, a posao je tekao neprimetno”, izjavila je Bartonova, rođena u Kanadi, gde se školovala u Nacionalnoj baletskoj školi.\nKoreografijom se bavi više od 25 godina, sarađujući sa slavnim umetnicima i kompanijama, kao što je slavni ruski baletan Mihail Barišnjikov.\nIgrački komad “24 sata i pas” koreografa Osnela Delgada sledi tok domina, gde je pokret opušten i deluje kao improvizacija.\nDelgado je bio igrač trupe “Danza Contemporanea de Cuba” od 2003 do 2011. godine, a Kompaniju Malpaso je osnovao 2013, gde je ostao na pozicijama koreografa i umetničkog direktora.\nDiplomirao je 2003. godine u Nacionalnoj školi igre u Havani, gde danas radi kao pedagog, a laureat je najvažnijih kubanskih priznanja.\nTreći i poslednji projekat ove triologije ili posebnog triptiha umetničke igre je “Tabula Rasa” u koreografiji Ohada Naharina (1952) iz Izraela.\nPremijera ovog dela bila je još davne 1986. godine u Baletskom teatru u Pitsburgu, SAD, da bi imala obnovu 2018. u Havani kao produkcija “Malpasa”.\nIme dela na latinskom označava “neispisanu tablu” i odnosi se na stanje čoveka pri rođenju, pre nego što ga obeleže okolnosti i životna iskustva.\nNaharin je takođe “izbrisao tablu” kada je odlučio da ponovo rekonstruiše ovo delo za kubansku trupu Malpaso, više od tri decenije nakon izvorne premijere.\nUbrzo nakon osnivanja 2012. godine, Malpaso je postala jedna od najtraženijih trupa savremene igre u Kubi, sa neprestanim uspesima na visokom stepenu međunarodnog ugleda.\nUz podršku sektora za produkciju Džojs teatra iz Njujorka, Malpaso na svom repertoaru ima originalna dela mnogih uglednih koreografa iz SAD, a predstavnici tog američkog teatra će doći i u Srbiju da prate turneju ove trupe – u Beogradu (3.4. Atelje 212), Novom Sadu (5.4. SNP) i Gornjem Milanovcu (7.4. Kulturni centar).


Zbog ćutanja vlasti, 20.000 ljudi prošetalo Beogradom - ebart\nZbog ćutanja vlasti, 20.000 ljudi prošetalo Beogradom\n12. Jun 2016. godine\nViše od 20.000 ljudi okupilo se na protestu koji je organizovala inicijativa "Ne davimo Beograd", zbog ćutanja nadležnih povodom noćnog rušenja u Savamali. Sa beogradskih ulica zahtevali su ostavke nadležnih i poručili da ne veruju u prazna obećanja.\nIspred Skupštine grada Beograda je održan protest "Čiji grad?" u organizaciji inicijative "Ne da(vi)mo Beograd", zbog rušenja objekata u centralnoj beogradskoj četvrti Savamali.\nSkupu su prisustvovale hiljade ljudi, a u koloni koja je potom, preko Bulevara kralja Aleksandra, Beogradske ulice i Slavije krenula ka zgradi Vladi Srbije je po proceni izveštača više od 20.000 građana, prenosi Beta.\nOganizatori su na početku skupa rekli da ne pristaju da rušitelji objekata u Savamali prođu bez odgovornosti. Govornici su podsetili da se inicijativa "Ne da(vi)mo Beograd" dve godine bori protiv "lažnih investitiora".\nNa protestu su bili i košarkaški trener Dušan Ivković, glumica Dušica Žegarac, novinari Lila Radonjić, Teofil Pančić, Filip Švarm i brojne druge ličnosti iz javnog života.\nBeograd, kažu, nije grad iz kojeg se ide, već koji se budi.\nUčesnici protesta nose su transparente "Čiji grad? Naš grad!" - što je glavna parola protesta, "Pozdrav za Nebojšu iz Beograda", "Ko tebe bagerom, ti njega u zatvor", a građani su uzvikivali "Ostavka!", i parole protiv gradonačelnika Beograda Siniše Malog i premijera Aleksandra Vučića.\nUčesnici skupa su, kao i gradsku skupštinu, gađali zgradu Vlade toalet papirom, a zatim počeli da se razilaze, uz poruku: "Videćemo se opet".\n"Nemamo veze sa političkim strankama"\nPredstavnica Inicijative "Ne da(vi)mo Beograd" Ljubica Slavković rekla je da jedini razlog zbog kojeg je ta inicijativa organizovala protest u Beogradu to što se traži odgovornost za rušenje objekata u četvrti Savamala, kao i da inicijativa nema veze ni sa jednom političkom strankom.\nSlavković je rekla da su protest organizovali zbog načina na koji se sprovodi projekat "Beogad na vodi", a što je kulminiralo rušenjem objekata u Hercegovačkoj ulici i zbivanjima posle toga.\n"Mi vrlo otvoreno govorimo čime i kako se bavimo, kako se finansiramo. Više puta smo to jasno naveli. Smatramo da je i jedan od razloga zašto građani izlaze u ovom broju na ulice, to što ni vladajuća stranka, ni opozicija nisu uspele da izvrše svoju osnovnu dužnost, a to je da budu u službi građana", rekla je Slavković.\nPo njenim rečima, oni koji ih povezuju sa političkim strankama koriste "te klevete" kako bi diskreditovali rad Inicijative.\nSNS o protestu: Ovo je cirkus\nPovodom večerašnjeg protesta u Beogradu zbog rušenja objekata u centralnoj beogradskoj četvrti Savamali, Srpska napredna stranka je izdala saopštenje u kojem je ocenila da je to "još jedan cirkus". SPS pozvala organizatore da "prestanu sa licemerjem".\nSNS u saopštenju piše da "čestita organizatorima još jednog cirkusa, poznatim prevarantima Pajtiću, Raduloviću, Živkoviću i kriminalcu Sanduloviću, što su i ovaj put, kao i prošli, uspeli da dovedu hiljadu ljudi manje. Uvereni da će se taj trend nastaviti, mi im čestitamo i želimo mnogo uspeha".\nIspred Skupštine grada Beograda večeras je u organizaciji inicijative "Ne da(vi)mo Beograd" po treći put za mesec dana održan protest pod motom "Čiji grad?", na koji su došle hiljade ljudi i potom krenule ka zgradi Vlade Srbije.\nGovornici su na skupu rekli da ne pristaju da rušitelji objekata u Savamali prodju bez odgovornosti.\nSPS: Organizatori da prestanu sa licemerjem\nSocijalistička partija Srbije pozvala je organizatore večerašnjeg protesta "Čiji grad" protiv rušenja objekata u beogradskoj četvrti Savamali da "prestanu sa licemerjem" i prihvate činjenicu da je najveći deo Srbije glasao za standarde koje promoviše Aleksandar Vučić.\nKako se navodi u saopštenju te stranke, u Srbiji je trenutno sukob dva standarda - jednog koji podrazumeva rad, napredak i punu odgovornost, a koji zastupa premijer Aleksandar Vučić.\n"Drugi princip je onaj koji se zasniva na nečijoj frustraciji i nezadovoljstvu" zbog rezultata aprilskih izbora i "koji se svodi na imitaciju devedesetih".\n"Promoteri tog standarda zaboravili su da ne žive više ni u vreme ratova, ni hiperinflacije, ni redova, progona, već u vreme najvećeg napretka Srbije u poslednjih 20 godina", navodi se u saopštenju SPS.\n"Samim tim i njihov protest je obesmišljen i zato pozivamo organizatore ovog nazovi protesta oko Savamale da prestanu sa licemerjem, i da prihvate činjenicu da je najveći deo Srbije glasao za standarde koje promoviše premijer Vučić i da se svi okrenemo razvoju i napretku Srbije", poručila je SPS.


Poraz rukometaša Srbije od Makedonije - Sport - Dnevni list Danas\nPočetna » Sport » Poraz rukometaša Srbije od Makedonije\nPoraz rukometaša Srbije od Makedonije\nRukometna reprezentacija Srbije izgubila je večeras u Skoplju od Makedonije sa 37:31 (13:19) u prijateljskoj utakmici.\n0Piše: Beta 04. januara 2019. 22.41\nPred oko 3.000 gledalaca reprezentativci Srbije nisu prikazali igru iz duela sa Tunisom u Smederevu, a priliku za popravni imaće u meču zatvorenog tipa u subotu od 15 časova.\nOdbrane Vladimira Cupare i igra na pivotmena Mijajla Marsenića u napadu bili su glavni adut Srbije u uvodnih deset minuta, posle kojih je rezultat bio 6:5 za sastav Nenada Peruničića.\nPodigli su Makedonci nivo igre u odbrani, dok je u napadu igra sa dva pivotmena pravila puno problema srpskom timu. Nekoliko lakih golova preko Kuzmanovskog i Manaskova doveli su domaći sastav do velike prednosti – 14:9 u 24. minutu, da bi se na poluvreme otišlo pogotkom Peševskog za 19:13.\nSelektor Peruničić dao je šansu svim igračima, ali su Makedonci nastavili sa odličnom partijom sve do maksimalnih 12 golova razlike u 46. minutu (31:19). Dobra golmanska rola Svetislava Verkića i motivisani srpski igrači koji su želeli da poprave utisak u završnici utakmice uspeli su da smanje rezultatski minus.\nStefan Vujić i Vanja Ilić istakli su se golgeterski u završnici sa po četiri gola za konačnih 37:31.\nrukomet, rukometni savez srbije, sportBeograd\nDragan Škrbić: Još uvek pregovaramo sa Đeronom\nPoraz rukometaša Srbije od Belorusije na početku EP\nPoraz rukometaša Srbije od Egipta


Dizajn doma - Interijer doma, namjestaj, arhitektura - LEGO KREĆE U PROIZVODNJU IGRAČAKA OD ŠEĆERNE TRSKE\nNapravljena od biljnog materijala koji potiče iz šećerne trske, bioplastična kolekcija je prvi korak ka krajnjem cilju kompanije da proizvede sve svoje proizvode i pakiranja od održivog materijala do 2030. godine.\nUmjesto standardne plastike na bazi ulja, nova polietilenska plastika se pravi pomoću etanola proizvedenog od održive proizvodnje šećerne trske.\nBudući da ima iste osobine kao i originalni polietilen, djeca i odrasli neće primjećivati nikakve razlike kada se igraju sa novim „botaničkim“ elementima, koji će biti ponuđeni u različitim oblicima uključujući lišće, grmlje i drveće.\nPotpredsjednik LEGO kompanije Tim Bruks o odgovornosti prema životnoj sredini kaže: „U Lego grupi želimo da pozitivno utječemo na svijet oko nas, i radimo na tome da napravimo odlične proizvode za djecu koja koriste održive materijale... Ovo je veliki korak i naša ambiciozna predanost da sve LEGO kocke i igračke koriste održive materijale. ”\nPročitaj sljedeći tekst: KUĆICA KOJA VAŠEG PSA ŠTITI OD BUKE


“Infosrpska”: Novinar Avdo Avdić u službi OBA\nObavještajno-bezbjednosna agencija BiH, na čijem čelu se nalazi Osman Mehmedagić Osmica, bivši tjelohranitelj Alije Izetbegovića, već godinama na svom platnom spisku ima nekoliko novinara, preko kojih medijski diskredituje većinu vodećih političara iz Republike Srpske, putem operativnih akcija koje sprovode, piše portal “Infosrpska”.\n“Tim akcijama, koje su uperene prema vlasti Republike Srpske i novoizabranim predstavnicima Republike Srpske u zajedničkim organima BiH, pod izgovorom za navodno smanjenje ruskog uticaja unutar BiH, rukovodi Trifko Buha, zamjenik direktora OBA, koga je na to mjesto postavio bivši član Predsjedništva BiH Mladen Ivanić”, saznaje “Infosrpska” iz diplomatskih izvora.\nIsti izvor navodi da “u pravcu realizacije tih zadataka djeluje i novinar Avdo Avdić, dugogodišnji saradnik ove službe, inače urednik na portalu ‘Žurnal.info’, sa kojim službene kontakte o temama iz Republike Srpske, održava Sandro Kočić, pomoćnik načelnika odjeljenja za suprostavljanje organizovanog kriminala u centru OBA Banjaluka”.\n“Tako je, između ostalog, po nalogu svojih poslodavaca iz bosanske obavještajne službe, Avdić objavio više novinskih članaka protiv poslanika Nikole Špirića, penzionisanog zamjenika direktora OBA Riste Zarića i drugih s ciljem direktne diskreditacije.\nZajedničkim aktivnostima OBA BiH, novinara Avde Avdića i portala ‘Žurnal.info’, kao i još nekih novinara čija ćemo imena uskoro objaviti, koordinira jedan od šefova engleske obavještajne službe”, naveo je diplomatski izvor poratla “Infosrpska”.


Austrijanci optimisti, Dragović uz Zvezdu - Sportska centrala\nAustrijanci optimisti, Dragović uz Zvezdu\n21 avg 2018. 11:53\nAustrijski mediji sa velikom pažnjom najavljuju prvi duel Crvene zvezde i Salcburga i ističu da njihov prvak ima velike šanse da prvi put izbori plasman u Ligu šampiona.\nBrojni listovi iz Austrije podsećaju da je Zvezda bila šampion Evrope 1991. godine, ali da se raspadom bivše Jugoslavije sve promenilo i da to više nije isti klub kao nekad.\nLokalni „Wiener Zeitung“ navodi da tim Vladana Milojevića ne može da se uporedi sa trofejnom generacijom iz Barija, čiji su deo bile zvezde poput Dejana Savićevića, Darka Pančeva, Roberta Prosinečkog, Siniše Mihalovića i drugih.\n– Zvezda šest puta nije uspela da prođe kvalifikacije za Ligu šampiona, za razliku od najvećeg rivala Partizana koji je dva puta igrao, naglašavaju Austrijanci.\nI „Kurier“ piše da su crveno-beli daleko od starog sjaja i da neuspesi u kvalifikacijama za Ligu šampiona podsećaju na Salcburg, koji takođe nikada nije bio u elitnom takmičenju.\n„Kronen Cajtung“ piše da je recept za eliminaciju Crvene zvezde da se ponovi igra iz prošlosezonskog polufinala Lige Evrope protiv Marseja, kada je Salcburg zaustavljen u produžecima, uz hrabru i kvalitetnu partiju.\nU centru pažnje je i austrijski reprezentativac sa srpskim korenima Aleksandar Dragović, prema sopstvenom priznanju navijač Crvene zvezde i biće na njenoj strani protiv Salcburga.\n– Deda mi je preneo ljubav prema Zvezdi, bio je veliki navijač kluba iz Beograda. Odrastao sam sa velikim entuzijazmom prema Zvezdi. Često sam gledao preko tv-a derbije između Crvene zvezde i Partizana, otkriva Dragović, sadašnji član Bajer Leverkuzena.\nPo njemu, nema favorita u duelu austrijskog i srpskog šampiona.\n– Ne vidim jasnog favorita, Salcburg ne bi smeo da pogreši i potceni Crvenu zvezdu. Srbi imaju kompaktan tim, primaju malo golova i poseduju individualni kvalitet, rekao je Dragović i dodao da je mana Zvezde što neće imati veliku podršku navijača zbog kazne UEFA.\nOptimističan je i „Oe24“ sa naslovom „Salcburg ima velike šanse protiv Zvezde“, kao i da bi dobar rezultat iz Beograda otvorio vrata „raja“.\n– Salcburg ima svih sedam pobeda ove sezone, uz gol razliku 19:1, podseća se na sjajan skor, ali i izostavlja i da je Crvena zvezda sjajno počela sezonu sa osam trijumfa i dva remija u Evropi protiv timova koje je eliminisala (Spartaks, Spartak Trnava).\nPrva utakmica plej-ofa za Ligu šampiona između Crvene zvezde i Salcburga igra se večeras od 21 sat na stadionu „Rajko Mitić“.


Počelo postavljanje prvih delova spomenika Stefanu Nemanji\nAvgust 15, 2020 13:09\nNa Savskom trgu danas su počeli radovi na postavljanju momumentalnog spomenika Stefanu Nemanji, osnivaču najpoznatije srednjevekovne srpske dinastije.\nZamenik gradonačelnika Goran Vesić posle obilaska radova rekao je da je čin početka postavljanja prisustvovanje istoriji, jer će spomenik jednom od najznačajnijih srpskih vladara na tom mestu trajati vekovima.\n"Njegovo vreme se pamti kao prekretnica u istoriji i kulturi Srba. On je sa sinom Rastkom utemeljivač Srpske pravoslavne crkve. Dokaz je da srpska istorija traje 800 godina i da su Srbi stari evropski narod sa svojom istorijom, kulturom i tradicijom", rekao je on.\nVesić je ocenio da je sramota što za sve ove vekove nije podignut spomenik Stefanu Nemanji i kaže da je došlo vreme da se ta nepravda ispravi.\nIzrazio je zahvalnost predsednik Srbije Aleksandru Vučiću što je inicirao postavljanje spomenika i dodao da će istorijski momenat biti kada ga on bude otkrivao.\n"Vučić je od 2012. godine uradio mnoge velike stvari za Srbiju ali podizanje spomenika Stefanu Nemanji imaće najveću simboliku - da Srbija poštuje svoju istoriju", rekao je zamenik gradonačelnika.\nSpomenik će se nalaziti na budućem najvećem trgu u Beogradu - Savskom trgu, čija je rekonstrukcija u toku.\n"Nije česta prilika da se radi ovako simboličan i značajan spomenik. Spomenik je kompletno urađen i montiran u Moskvi kako bi ga majstor Rukavišnikov ocenio, a zatim je podeljen na delove da bi bio transportovan u Srbiju. Za tri meseca biće kompletno završen u Srbiji", rekao je on.\nPre svečanog otvaranja spomenik će biti patiniran i osvetljen.\nU Srbiju su do sada stigla četiri kamiona sa delovima spomenika koji su već na gradilištu Savskog trga.\nVesić je ranije najavio da će do 31. avgusta stići druga četiri kamiona, dok ce poslednja dva sa delovima spomenika biti tu do 15. septembra.\nPostavljanje spomenika on je najavio do sredine oktobra, a kraj rekonstrukcije Savskog trga na kome se nalazi najavio je do sredine novembra.\nVesić: Beograd će se pobratimiti sa Kosovskom Mitrovicom do kraja godine 38\nProtest u Boru zbog zagađenja vazduha 19\nVulin: Vojska Srbije se neprekidno razvija i jača 14\nSve duža kolona na Gostunu, na ulazak u zemlju se čeka sat vremena 19\nKonkurs za dodelu 76 učeničkih stipendija 19


Moskva: Strateški dijalog Rusije i SAD može pomoći u kontroli naoružanja - 31.07.2021, Sputnik Srbija\nMoskva: Strateški dijalog Rusije i SAD može pomoći u kontroli naoružanja\nStrateški dijalog Rusije i SAD može pomoći u kontroli naoružanja\n„Ruska Federacija se dosledno zalaže za jačanje strateške stabilnosti i međunarodne bezbednosti političkim i diplomatskim metodama, uključujući zaključivanje odgovarajućih ugovora i sporazuma. To je od posebnog značaja u uslovima kada se preduzimaju ciljani napori da se uzdrma međunarodna arhitektura kontrole naoružanja i podriju njene osnove“, navodi se u saopštenju Ministarstva u vezi sa 30. godišnjicom potpisivanja Sporazuma o smanjenju strateškog ofanzivnog naoružanja (START).Pre tačno 30 godina Rusija i SAD zaključile su prvi Sporazum o smanjenju strateškog ofanzivnog naoružanja (START 1). dokument je potpisan 31. jula 1991. godine na sastanku Gorbačova i tadašnjeg predsednika SAD Džordža Buša Starijeg u Moskvi.Trenutno je između Ruske Federacije i Sjedinjenih Američkih Država na snazi Sporazum START 3, koji ograničava broj raspoređenih nuklearnih bojevih glava na 1.550 sa svake strane, ali sporazum ne ograničava nuklearne bojeve glave saveznika Vašingtona. Administracija Donalda Trumpa predlagala je da se u rusko-američke pregovore o strateškoj stabilnosti uključi Kina, ali Peking za to nije zainteresovan.Pročitajte još:\nrusija, sad, ministarstvo spoljnih poslova rusije, strateška stabilnost\nSveobuhvatni bilateralni strateški dijalog o kojem su se na sastanku u Ženevi dogovorili predsednici Rusije i Sjedinjenih Američkih Država, Vladimir Putin i Džo Bajden, može pomoći u prevazilaženju opasne tendencije podrivanja temelja međunarodne arhitekture kontrole naoružanja, saopštilo je Ministarstvo spoljnih poslova Rusije.\n„Ruska Federacija se dosledno zalaže za jačanje strateške stabilnosti i međunarodne bezbednosti političkim i diplomatskim metodama, uključujući zaključivanje odgovarajućih ugovora i sporazuma. To je od posebnog značaja u uslovima kada se preduzimaju ciljani napori da se uzdrma međunarodna arhitektura kontrole naoružanja i podriju njene osnove“, navodi se u saopštenju Ministarstva u vezi sa 30. godišnjicom potpisivanja Sporazuma o smanjenju strateškog ofanzivnog naoružanja (START).\n„Smatramo da za prevazilaženje ove izuzetno opasne tendencije može da pomogne sveobuhvatni bilateralni strateški dijalog, o čemu su se na sastanku 16. juna ove godine dogovorili predsednici Rusije i Sjedinjenih Američkih Država, a čija je prva runda održana 28. jula ove godine u Ženevi“, naglašava Ministarstvo.\nPre tačno 30 godina Rusija i SAD zaključile su prvi Sporazum o smanjenju strateškog ofanzivnog naoružanja (START 1). dokument je potpisan 31. jula 1991. godine na sastanku Gorbačova i tadašnjeg predsednika SAD Džordža Buša Starijeg u Moskvi.


Besplatne turističke ture TONS-a | TV KANAL 9 NOVI SAD\nNaslovna EMISIJE Besplatne turističke ture TONS-a\nVIDEO K9: Ovog vikenda, povodom Svetskog dana turizma, gradska Turistička organizacija i ove godine organizuje besplatne turističke ture po Novom Sadu i Petrovaradinu.\nU susret obeležavanju Svetskog dana turizma, koji se u svetu obeležava svakog 27. septembra od 1980. godine, Turistička organizacija grada Novog Sada, zajedno sa Udruženjem turističkih vodiča grada Novog Sada, organizovaće 8 besplatnih turističkih tura u subotu i nedelje, 26. i 27. septembra.\nObilasci znamenitosti našeg grada biće realizovani na srpskom jeziku i trajaće oko sat i po vremena. Međutim, zbog aktuelne epidemiološke situacije, broj turista je ograničen te je neophodno rezervisati mesto, napomenula je Tihana Putin, portparolka TONS-a i dodala da je interesovanje veliko i da su pojedini termini već popunjeni.\nTurizam je privredna grana koja je najviše pogođena pandemijom korona virusa, ali je ona, zaključuje Putin, poput feniksa – po završetku nepogode se obnavlja izuzetnom brzinom.\nPutin naglašava da je, po završetku vanrednog stanja, odnosno u maju, bilo uplaćeno 400 hiljada dinara boravišne takse, dok je ta cifra već u septembru porasla na više od 2 miliona. To jeste, kako je rekla, duplo manji iznos nego prošlog septembra, ali do kraja meseca ima još desetak dana pa se nadaju boljem rezultatu.\nPrethodni tekstKulturna obnova Arheofuture\nSledeći tekstAMSS: Saobraćaj pred vikend pojačanog intenziteta


KARAVAN BANATSKE BAJKE U STAJIĆEVU I ČENTI | ZR KLIK\nKARAVAN BANATSKE BAJKE U STAJIĆEVU I ČENTI\nKaravan manifestacije „Banatska bajka“ u organizaciji Kulturnog centra Zrenjanina, Turističke organizacije i IP Media 023 biće održan ovog vikenda u dva naseljena mesta, Stajićevu i Čenti.\nU Stajićevu će posetioci u okviru obeležavanja slave sela, koja traje ceo vikend, u petak 16. avgusta od 19h imati priliku da se upoznaju sa ovim mestom i da uživaju u programu u kom će nastupiti KUD „Đerđef“ iz Zrenjanina i Milica Dosković, vokalna solistkinja sa ženskim i dečijim crkvenim horom „Sveti Arhangel Mihailo“.\nU Čenti će Karavan biti održan u nedelju 18. avgusta, isto, sa početkom u 19h. Ovoga puta gošće iz Zrenjanina će biti Ženska pevačka grupa Kulturnog centra Zrenjanina „Filigran“ koje će se pridružiti progamu KUD „Čenta“. Predviđeno je i da bude kraće upoznavanje sa selom i predstavljanje udruženja koja funkcionišu u ovom mestu. U oba mesta prisutnima će se obratiti i organizatori manifestacije.


Druga sednica Predsedništva VNS u Kučevu 22.12.2019.\nDruga sednica Predsedništva Vlaške narodne stranke u Kučevu 22.12.2019\nDana 22. decembra u Kučevu, održana je druga sednica Predsedništva Vlaške narodne stranke. Sednica je održana u Kučevu u zgradi komiteta sa početkom u 15h.\nII sednica Predsedništva VNS\nNa sednici se razmatrao sledeći dnevni red:\n1.Usvajanje zapisnika sa prve sednice predsedništva.\n2.Izveštaj predsednika o radu između dve sednice predsedništva.\n3.Priprema organa stranke za predstojeće parlamentarne i lokalne izbore.\n4. Imenovanje poverenika za opštinu Požarevac i Malo Crniće.\nZapisnik sa prve sednice Predsedništva VNS usvojen je jednoglasno. Po drugoj tačci dnevnog reda predsednik stranke dr Predrag Balašević je upoznao rukovodstvo stranke o aktivnostima stranke izmedju dve sednice predsedništva. Glavna tema su bili razgovori koje je dr Balašević vodio sa potencijalnim koalicionim partnerima za izlazak na predstojeće parlamentarne izore. Članovi predsedništva su jednoglasno prihvatili predlog predsednika VNS da Vlaška narodna stranka, koja je deo Tolerancije Srbije, nastavi razgovore o definisanju i postizanju konačnog dogovora sa strankama građanske orijentacije sa kojima će izaći na parlamentarne izbore.\nTakodje je analizirana trenutna situacija po opštinskim odborima u vezi pripremama za izlazak na lokalne izbore. Opštinskim odborima je dozvoljeno da na osnovu svojih mogućnosti i saradnje sa drugim političkim strankama u lokalu mogu da samostalno donesu odluku da li će samostalno ili u koaliciju sa drugim političkim strankama izaći na lokalne izbore. Obzirom na to da su glavne oblasti političkog delovanja VNS ljudska i manjinska prava, nisu postavljenja ograničenja u pogledu saradnje sa bilo kojom političkom partijom. Zaključak povodom ove tačke dnevnog reda je da se intenziviraju aktivnosti lokalnih organa stranke radi što bolje pripreme za lokalne izbore koji se očekuju na proleće 2020 godine.\nTakođe na sednici predsedništva postavljen je poverenik Vlaške narodne stranke za opštinu Požarevac i Malo Crniće Predrag Djordjević iz Požarevca. On je dobio ovlašćenje da organizuje organe stranke na područuju ove dve opštine i da ih pripremi za prestojeće lokalne i parlamentarne izbore.\nNakon sednice predsedništva organizovan je sastanak sa lokalnim odborom stranke u Kučevu na kome se razgovaralo o učestvovanju opštinskog odbora VNS na izborima.


Prezetancija (Pitch Deck) – Pokreni.Se\nSledeća česta situacija u kojoj kao preduzetnik možeš da se nađeš jeste prilika da svoj proizvod ili poslovnu ideju predstaviš u formatu prezentacije koja može da traje od 3 do 10 minuta. Ove situacije se najčešće dešavaju na konferencijama, takmičenjima, demo-danima i sl. Treba da budeš svestan da je publika tada uvek brojnija i da u prvom redu najčešće sede investitori ili profesionalci koji stvarno mogu da ti pomognu u razvoju biznisa ili da ulože u tvoj biznis.\nSlično kao i kod elevator pitch-a, i ovde je cilj da zainteresuješ slušaoca i pridobiješ njegovu pažnju kako bi dobio šansu da sa njim zakažeš sastanak ili razgovor.\nOvaj format dokumenta već ti daje mogućnosti manevrisanja, pa je moguće napraviti nekoliko verzija dokumenta, u zavisnosti od procene vremena kojim ćeš raspolagati za prezentovanje, u zavisnosti od publike ili poznavanja preferencija konkretnog slušaoca, ili u zavisnosti od toga da li ćeš verziju dokumenta slati mejlom ili ćeš imati govornu prezentaciju.\nPrezentacije treba da imaju od 10 do 15 slajdova. To je, naravno, samo okvir, ako ti treba nekoliko slajdova više – napravi ih, ali uvek vodi računa o vremenu. Prezentacija treba da ispriča jasnu i preciznu priču o tvojoj ideji, i uvek treba da ti bude na umu da publika (najčešće investitori ili biznis profesionalci) ima veoma specifične preferencije, pa uvek više vole da slušaju o praktičnim i poslovnim aspektima ideje, nego o tehničkim specifikacijama i detaljima.\nPredlog strukture prezentacije\nUvod – Brza, jasna i laka za pamćenje – jedna rečenica, koja je sažetak tvoje vizije/ideje/proizvoda. Ovde se mogu koristiti elementi ili veći deo elevator pitch-a.\nTim – Istakni ključne detalje i glavne kompetencije celog tima, navedi njihova najrelevantnija prethodna iskustva i pokaži da su baš oni pravi tim. Ukoliko imaš savetnike, poput nekih iskusnih ljudi iz industrije, navedi ko su.\nTržišna prilika – Koliko je identifikovano tržište (geografski i/ili po broju potencijalnih korisnika), kolika je ukupna procenjena vrednost tržišta, gde se na tom tržištu nalazi tvoja ideja, da li je u pitanju neka tržišna niša, objasni ko su kupci, koji su megatrendovi, potencijali za rast tržišta i prilike?\nDefinicija problema ili potreba koja se zadovoljava – Jasno definisanje problema/potreba i ko su ciljne grupe koje imaju te probleme/potrebe.\nOpis rešenja – proizvoda ili usluge (ovde može doći demo) – Ispričaj priču o svom kupcu i pokaži kako i zašto kupci vrednuju tvoj proizvod.\nTrakcija – Dosadašnji progres, šta je do sada urađeno, da li postoje kupci i/ili neka svedočenja korisnika o vrednosti proizvoda, da li je razvijen prototip, kako je do sada izgledao razvoj i koje su ključne faze, da li postoje partnerstva?\nPoslovni model (prihodni model) – Kako praviš novac i odakle dolazi, koji je cenovni model, koje su osnovne metrike, kako se monetizuje?\nMarketing i dalji razvoj – Kako izgleda marketing plan, na koji način planiraš da pridobiješ nove mušterije, kako ćeš postići rast, kako ćeš prodavati proizvod, da li se tvoj pristup razlikuje od drugih?\nKonkurencija – Koja rešenja trenutno postoje na tržištu, kako su pozicionirana, koje su njihove i tvoje prednosti i mane? Da li postoji jedinstvena prednost, da li imaš strategiju za konkurentsko pozicioniranje?\nFinansije – Napravi finansijske projekcije za narednih nekoliko godina i projekcije povraćaja investicija. Navedi ključne pretpostavke u vezi sa troškovima, tržišnim udelima, stopama profita i navedi ostale metrike relevantne za tvoj biznis.\nInvesticioni zahtev – navedi koliko novca tražiš, za šta planiraš da ga upotrebiš (plate osnivača, proširenje tima, kupovina opreme, marketing i prodaja) i kojom dinamikom planiraš da ga investiraš. Daj predlog koliki udeo u firmi nudiš za tu investiciju. Ko te je do sada finansijski podržao? Probaj da predstaviš potencijalnim investitorima jasan plan njihovog izlaska iz biznisa.


Centralno delo na programu je veoma neobičan Koncert za koloraturni sopran Rajnholda Glijera, jedino delo na celom svetu koje je napisano za sopran, ali bez ikakvog teksta. Svoju virtuoznost i tehničke mogućnosti u ovom zahtevnom delu pokazaće mlada sopranistkinja Alina Vunderlin, veoma traženo na operskim scenama širom sveta.\n- Situacija u svetu je ponovo teška za klasičnu muziku jer se, nažalost, koncerti veoma često otkazuju. Zato je za nas muzičare, u današnje vreme velika privilegija i pravi luksuz da možemo da nastupamo uživo pred publikom - poručio je Felc.\nKoncert otvara "Nedovršena simfonija" Šuberta koja je započela epohu romantizma. Ona predstavlja jedno od najvažnijih nezavršenih dela u istoriji muzike.\nKolarčeva zadužbina Beogradska filharmonija Gabrijel Felc


BiH: Srbija donirala AstraZeneca vakcine BiH\nBy Newsroom / Објављено на: March 2, 2021\nPredsednik Srbije Aleksandar Vučić došao je jutros avionom na Međunarodni aerodrom Sarajevo kako bi predao 10 000 doza vakcine AstraZeneca namenjenih za vakcinaciju prioritetnih grupa u Federaciji BiH. Srbija je ranije Republici Srpskoj donirala 5 000 doza vakcine a dodatno je u Srbiji vakcinisano preko 3 500 lekara iz RS.\nBosna i Hercegovina strahovito kasni u nabavci vakcina i prava, masovna vakcinacija još nije ni na horizontu. Očekuje se da u zemlju stignu prve vakcine iz programa COVAX ali je proces blokiran iz više administrativnih razloga. RS je nabavila 20 000 vakcina iz Kine a naručene su i dodatne količine. Međutim, BiH je mogla sama da nabavi ruske vakcine Sputnik V ali, prema rečima ambasadora BiH u Moskvi, Željka Samardžije, niko iz Ministarstva spoljnih poslova nije reagovao na njegovu informaciju. Na čelu ovog Ministarstva je Bisera Turković, koja je bila protiv donacije vakcina iz Srbije!\nNjen stav je da su vakcine, koje je Vučić donirao na aerodromu, proizvedene u Indiji pod licencom AstraZeneca i da nisu registrovane u EU. Čak, kako je rekla, nemaju dozvolu ni za korištenje u BiH i nadležne institucije prvo moraju da je odobre a zatim da se počne vakcinacija.\nTokom ceremonije primopredaje vakcina na aerodromu, srpski član i predsedavajući Predsedništva BiH, MIlorad Dodik, nazvao je ovu izjavu ministarke Turković “glupom i nepotrebnom”.\n“Kada Predsedništvo BiH, koje je jedino zaduženo za spoljnu politiku, razgovara ovde sa predsednikom Srbije, pojavi se ministarka koja daje glupu izjavu, koja nije prva i nije jedina. Veoma je poznata po tome na koji način reaguje po pitanju odnosa u samoj BiH”, rekao je Dodik.\nBošnjački član Predsedništva BiH i stranački kolega ministarke Turković, Šefik Džaferović, imao je sasvim drugačiji stav o donaciji.\n“Današnji sastanak i dolazak Vučića nije samo uručivanje donacije, to je za mene nešto više od toga a govorio sam zašto. Jednom moramo da krenemo sa relaksacijom ukupnih odnosa. Ljudi odlaze i iz BiH i Srbije, odlaze u bolje uređene sisteme, na Zapad. Krajnje je vreme da na bazi ovih principa krenemo sa našim dijalogom. Dosta je tenzija, dosta je jalovih rasprava, BiH je celovita država i gradićemo je u interesu svih njenih ljudi, naroda i građana. BiH se sastoji od dva entiteta i Brčko distrikta koji su multietnički i tako ćemo ih graditi,” rekao je Džaferović.\nUručujući donaciju predsednik Srbije, Aleksandar Vučić, rekao je da će biti sretan ako sa 10.000 AstraZeneca vakcina koje je Srbija donirala BiH bude spašeno pet ili 20 života. Pojasnio je da su vakcine koje je Srbija danas donirala namenjene za Federaciju BiH i da je Srbija spremna dostaviti bilo koju od četiri vrste vakcina koje ima.\nVučić je poželeo dobro zdravlje ljudima u BiH i izrazio uverenje da će se lekari koji prime vakcine osećati slobodnije i da će im životi biti zaštićeniji.\n“Na sastanku koji sam upravo održao s članovima Predsedništva BiH zamolio sam da razmisle o ideji da napravimo veliki samit saradnje i poverenja Srbije i BiH u Beogradu na svim nivoima vlasti ali i privrede,” rekao je Vučić.\nDodao je da cilj tog samita treba da bude dogovor o većem otvaranju granica u budućnosti radi veće trgovinske razmene i povećanja standarda života građana.\n“Mi možemo da dođemo sa 1,9 milijardi evra vredne trgovinske razmene u 2019. godini do tri milijarde evra ako budemo pametno radili,” smatra Vučić.\nIstakao je da ne bi trebalo istrajavati s praksom da političari jedne i druge države loše govore o onom drugom pred stranim zvaničnicima, “jer smo jedni drugima najpotrebniji”.\n“I danas kada smo svi očekivali pomoć od mnogo moćnijih nego što su Srbija i BiH, mi se oslanjamo jedni na druge jer mi u Srbiji ne možemo da budemo sretni ako ljudi u Sarajevu, Banja Luci, Tuzli ili Bijeljini nisu sretni,” naveo je Vučić.\nIako je bilo najavljeno da će na primopredaju donacije doći sva tri člana BiH Predsedništva, hrvatski član Željko Komšić se nije pojavio na aerodromu.\nSlovenija: Sastanak ministara spoljnih poslova Grupe C5\nPrema podacima TurkStat-a, Turska beleži rast od 1,8%\nAlbanija: Vakcinacija se nastavlja, očekuje se još 15 210 doza Pfizer vakcina


NSinfo: Buka uznemirava polovinu stanovništva u Novom Sadu\nBuka uznemirava polovinu stanovništva u Novom Sadu\nNa društvenim mrežama građani se često žale na visok intenzitet\nbuke u centru grada. I rezultati monitoringa u poslednje vreme pokazuju da je nivo buke na mernim mestima u dvorištima u Partizanskoj 37, Sportskog centra „Sajmište“ i vrtića „Guliver“ na Novom naselju, kao i stanici u Univerzitetskom kampusu, u svako doba dana bio iznad propisanih graničnih vrednosti.\nKao najtiši deo grada, bar po rezultatima monitoringa, pokazao se Petrovaradin, gde nivo buke na mernom mestu u dvorištu Osnovne škole „Jovan Dučić“ nije prelazio propisane granične vrednosti.\nU Gradskoj upravi za zaštitu životne sredine navode da su, u zavisnosti od namene prostora, i to za različite zone i doba dana, propisane odgovarajuće granične vrednosti nivoa buke u životnoj sredini. Saobraćaj se, po istraživanjima, pokazao kao osnovni uzrok buke u gradu. Zbog toga načelnica Centra za higijenu i humanu ekologiju na Institutu za javno zdravlje Vojvodine prof. dr Sanja Bijelović kao jedno od potencijalnih rešenja vidi regulaciju saobraćaja, koja je, prema njenim rečima, već započeta.\nProgramom merenja buke u životnoj sredini na teritoriji grada za 2019, 2020. i 2021. godinu predviđeno je istih osam mernih mesta koja su, kao i prethodnim Programom, odabrana kao reprezenti pojedinih naselja različite namene prostora. U zavisnosti od postojećeg stanja izgrađenosti, načina korišćenja zemljišta, kao i po planiranim namenama prostora, određene su akustičke zone na teritoriji grada. U Upravi za zaštitu životne sredine navode da je kompletna analiza broja i rasporeda mernih mesta moguća, pre svega, na osnovu strateških karata buke koje grad Novi Sad nema. One su trenutno u pripremi, a nakon što budu završene, pristupiće se izradi akcionog plana zaštite od buke u životnoj sredini grada Novog Sada, navode u Gradskoj upravi, prenosi Dnevnik.\n... istraživanje, Novi Sad


AMS upozorio na jake udare vjetra - Televizija K3\nStanivuković kandidadat za grado…\nDraško Stanivuković biće kadnidat PDP za gradonačalenika Banjaluke…\nOd sutra na snazi nove restrikti…\nOd sutra će u Kantonu Sarajevo zbog virusa…\nPandemija bi mogla Hrvatsku da v…\nPandemija korona virusa uticaće znatno jače na pad…\nPredstavljena jahta domaće proiz…\nKompanija “Derubis jahte” iz Viteza predstavila je novi…\nAmerički reper Kanje Vest na svom Twitter profilu…\nStanivuković kandidadat za gradonačelnika Banjaluke\nTramp: Kina mora da snosi odgovrnost za pandemiju\nDanas parlamentarni izbori, prvo glasa ima 3,9 miliona građana\nPomen za 3256 ubijenih Srba uz srednjeg Podrinja\nAMS upozorio na jake udare vjetra\nNa putnom pravcu Mokro-Podromanija obustavljen je saobraćaj za teretna vozila i prikolicom i šlepere zbog ugaženog snijega na kolovozu.\nZbog povećane opasnosti od novih odrona na kolovoz potpuno je obustavljen saobraćaj na magistralnom putu Karanovac-Crna Rijeka u mjestu Dabrac, a vozila su preusmjerena na alternativni pravac Srpske Toplice-Čađavica preko Manjače.\nRežim u odvijanju saobraćaja izmijenjen je na magistralnom putu Klašnice dva-Šargovac zbog izvođenja izgradnje priključne saobraćajnice za naselje Zalužani, kao i na magistralnom putu od Rebrovca prema Čelincu i od Čelinca prema Kotor Varošu, te na putnom pravcu Karanovac-Crna Rijeka gdje je u toku sanacija klizišta.\nIzmjene u odvijanju saobraćaja su i na auto-putu Gradiška-Banjaluka zbog izgradnje naplatne stanice “Čatrnja”, te na auto-putu Banjaluka-Doboj zbog izgradnji i provođenju privremenog sistema naplate putarine.\nU Čelincu je u toku izgradnja mosta preko rijeke Vrbanje zbog čega je izmijenjen saobraćaj na dionici magistralnog puta Čelinac-Kotor Varoš, kao i na području Banjaluke gdje je u toku izgradnja trotoara na regionalnom putu Derviši-Klašnice dva.\nZbog oštećenja nadvožnjaka kod “NIS”-ove pumpe u Trnu, saobraćaj se preko nadvožnjaka odvija jednom saobraćajnom trakom, dok teretna vozila ne saobraćaju.\nKroz grad Bijeljinu završena je izgradnja kanalizacije, ali je saobraćaj teretnih vozila i dalje preusmjeren na obilaznicu.\nIzmjene saobraćaja na snazi su na regionalnom putu Obudovac-Lončari zbog izgradnje pješačke staze, a klizišta su usporila odvijanje saobraćaja na regionalnim putevima Karanovac-Kneževo u mjestu LJubačevo, Ukrina-Gornja Vijaka i Lopare /Mačkovac/-Čelić.\nNa području Banjaluke zbog izgradnje kružnog toka saobraćaj je izmijenjen na magistralnom putu od pijace prema Rebrovcu.\nNa području Federacije BiH na dionici magistralnog puta Novi Travnik-Bugojno zbog rekonstrukcije mosta zabranjen je saobraćaja za teretna vozila mase veće od sedam tona, a alternativni pravac je preko Travnika i Donjeg Vakufa.\nKada je riječ o graničnim prelazima, jutros nisu zabilježena duža čekanja. Obustave su na snazi na graničnom prelazu Brčko-Gunja za teretna vozila i autobuse zbog nestabilnosti mosta, a za sve kategorije vozila na prelazu Novi Grad-Dvor zbog radova u Hrvatskoj.


Lokalne vesti - Četvrtak 23.01.2020 - 13:27\nNa svečanosti u Narodnoj skupštini u Beogradu održana je završna konferencija na kojoj su proglašeni pobednici takmičenja opština i gradova u okviru projekta" Šampioni bezgotovinskog plaćanja".\nNagradu je uručio Mihajlo Jovanović, direktor Kancelarije za IT i eUpravu FOTO: vranje.org.rs\nGrad Vranje osvojio je peto mesto, a u ime grada Vranja nagradu je primio načelnik Gradske uprave, Dušan Aritonović.\nKao nagradu, grad Vranje dobio je internet prezentaciju „U službi građana“ po ugledu na sajt Vlade Republike Srbije.\nU takmičenju je učestvovalo 60 gradova i opština sa teritorije Republike Srbije koji su pokazali spremnost da modernizuju svoje šalter sale i uvedu uslugu bezgotovinskog plaćanja za građane i privredu.\nPobednici su izabrani prema broju ostvarenih plaćanja karticom na šalteru lokalne samouprave u odnosu na broj stanovnika, od 1. jula do 31. decembra.\nNaša lokalna samouprava uradila je mnogo toga kako bi građanima približila sve pogodnosti koje dobijaju na ovaj način, rekao je Aritonović.\n- Nastupima u lokalnim medijima, štampanjem brošura, ličnim kontaktima sa strankama, uspeli smo da dopremo do svesti građana i polako stvaramo nove navike.\nOvim putem u ime Grada Vranja zahvaljujem se na saradnji svim građanima koji su se do sada odlučili za bezgotovinsko plaćanje javnih usluga na šalterima u Uslužnom centru Gradske uprave, a ujedno, pozivam sve građane da prilikom plaćanja javnih usluga na šalterima Gradske uprave nastave da koriste platne kartice - kazao je načelnik Gradske uprave.


Zakon o antikorupcijskoj agenciji uskoro pred Vladom Srbije\nSekretar Ministarstva finansija i ekonomije i predstavnik Srbije u Antikorupcijskoj inicijativi Pakta za stabilnost (SPAI) Aleksandra Drecun, nedavno je u intervjuu za sajt agencije Beta "Čiste ruke", govorila o Nacrtu zakona o antikorupcijskoj agenciji i akcionom planu sa nacionalnom strategijom za borbu protiv korupcije. Intervju prenosimo u celosti.\nVlasti u Srbiji pripremile su Nacrt zakona o antikorupcijskoj agenciji, po kojem će agencija delovati na prevenciji korupcije i edukaciji građana. Posle brojnih preporuka svetskih eksperata, i na osnovu iskustava drugih zemalja, započet je rad i na drugom modelu zakona, po kome bi delovanje agencije bilo prošireno i na treću oblast - sprovođenje zakona, odnosno represivni element.\nAleksandra Drecun kaže da će se uskoro pred Vladom Srbije naći oba modela, posle čega će slediti široka javna rasprava uz komparativnu analizu i argumente za i protiv.\nStav Ministarstva finansija i ekonomije je da je, za početak, dovoljno preventivno i edukativno delovanje, ali će u nacrt zakona biti unet i treći element - kažnjavanje, na osnovu brojnih preporuka Svetske banke i međunarodnih eksperata, kaže ona.\nPrema njenim očekivanjima, predlog zakona bi mogao da uđe u skupštinsku proceduru u prvih nekoliko meseci ove godine, pošto postoji apsolutna politička volja i spremnost za osnivanje agencije za borbu protiv korupcije. Problem će, međutim, predstavljati vreme, pošto se u skupštinskoj proceduri već nalazi na desetine važnih reformskih zakona, tako da se ne zna kada bi zakon o agenciji mogao da bude izglasan.\nPosao koji čeka agenciju veoma je veliki i dugoročan, za šta je potrebna podrška svih ministarstava, a pre svega javnosti, građana. Aleksandra Drecun kaže da je veoma teško na jednom mestu, posebno kada je zemlja u tranziciji, ostvariti sva tri elementa - edukaciju, prevenciju i represiju, iako se osnov za borbu protiv korupcije - poverenje građana - stiče uz dobru edukaciju i kaznjavanje. Iskustva sa više seminara posvećenih borbi protiv korupcije, dovode do zaključka da je represivni element nužan i da se bez njega ne može izaći na kraj sa korupcijom.\n"Naše opredeljenje je da koristimo sve vreme koje nam je na raspolaganju i pripremamo čitav paket zakona koji treba da deluju preventivno. To su zakoni o finansiranju političkih partija, o sprečavanju konflikta ličnih interesa, kao i nacionalna strategija koja podrazumeva osnivanje agencije, odnosno određivanje jasnih ciljeva", kaže Drecun, navodeći da je korupcija problem koji zahvata sve resore - i javnu službu i državnu administraciju i prevenciju. Prema njenim rečima, korupcija je često preduslov za organizovani kriminal i uvlačenje vlasti u organizovani kriminal. Zato, borba protiv organizovanog kriminala podrazumeva prekidanje tih lanaca povezanosti kriminalaca sa bilo kojim delom države.\nU Ministarstvu finansija pripremljen je precizan akcioni plan, uz nacionalnu strategiju za borbu protiv korupcije, u kojem su predviđene nadležnosti resornih ministara. Cilj je smanjivanje institucionalnih mogućnosti za korupciju koje postoje u procedurama, propisima, načinima na koji se radi.\nDrecun napominje da je za vidljiv pomak u borbi protiv korupcije potrebno više godina. Za početak, potrebno je vreme za izglasavanje zakona koji treba da deluju preventivno, nekoliko godina za sticanje poverenja i okupljanje ljudi koji će na tome raditi neprekidno. Prema njenim rečima, ne može se voditi borba protiv korupcije dok građani ne shvate njenu suštinu, na bazi primera i dokazanih slučajeva. Građani moraju da shvate da je korupcija zlo koje nagriza čitav ekonomski i društveni sistem, da je osnova siromašenja i da moraju znati koji su načini za ostvarivanje njihovih prava, bez plaćanja usluge.\nUz pomoć medija i civilnog društva, Ministarstvo finansija će uskoro pokrenuti projekat kako bi upoznali građane Srbije sa tim šta je sve korupcija, odnosno na koje sve načine oni mogu da učestvuju u toj borbi. Istovremeno, na lokalnom nivou, počeće obrazovanje službenika koji po prirodi svog posla mogu da učestvuju u korupciji. Sve to treba da prati stavljanje na "crnu listu" onih koji misle da su građani glupi i da nisu obavešteni da je nepotrebno da dva puta plaćaju jednu te istu uslugu.\nAleksandra Drecun kaže da je ohrabrujući broj ljudi koji se već sada javljaju antikorupcijskim timovima i koji su spremni da izađu iz anonimnosti i da imenom i prezimenom daju izjavu o tome da su učestvovali ili da im je ponuđeno učešće u korupciji. Na taj način su već hapšeni ljudi iz raznih profesija - lekari, policajci, advokati, poreznici, carinici... Ljudima je dosta svega i zato treba iskoristiti taj trenutak i krenuti u opštu reformu propisa, utvrditi mehanizme kontrole. Prethodno je potrebna analiza trenutnog stanja.\nOsnivanje agencije za borbu protiv korupcije obaveza je prema Paktu za stabilnost, a na institucionalno organizovanje obavezuje i niz rezolucija koje je prihvatila Jugoslavija, odnosno Srbija.\nAgencija za borbu protiv korupcije mora da sarađuje sa policijom, Ministarstvom pravde, kao i sa svima koji na neki način imaju uticaja pri donošenju propisa. Nezavisni eksperti iz agencije treba da pažljivo razmatraju svaki propis koji ima veze sa procedurama, dozvolama, ovlašćenjima, nadležnostima. Zatim, treba da osmatraju, deluju savetodavno i pomažu pri reformi zakonodavstva i njegovoj primeni. Prema rečima Aleksandre Drecun, paralelno je potrebno obezbediti dovoljan uvid javnosti, do mere do koje to ne zadire u državnu tajnu.\nJavna rasprava o Nacrtu zakona o agenciji treba da odgovori i ukaže na najbolje rešenje za kontrolu njenog rada. Prema svetskim iskustvima, nezavisne agencije odgovaraju različitim organima, u zavisnosti od pravnog sistema - neke odgovaraju predsedniku, neke vladi, a neke direktno parlamentu, uz obaveznu internu kontrolu.\n"U borbu protiv korupcije treba da budu uključeni svi nadležni organi, a suština je koordinacija njihovog rada. Najbolje je već postojeće ljude u državnim organima obučiti za borbu protiv korupcije", kaže Drecun, navodeći da je veoma važno dobro odmeriti i ne stvoriti sukob institucija. "Zato koristimo ovo vreme da još jednom sve izvagamo, pripremimo komparativnu analizu uz sva saznanja koja smo dobili od eksperata i preporuke, i da na jednoj od sednica Vlade Srbije još jednom razmotrimo kako to uraditi na najbolji način", navela je ona. Drecunova je još rekla da u sistemu već imamo sve elemente koje samo treba dobro uskladiti i na bolji način povezati ministarstva. "Imamo dobre kadrove, treba im dati dobar materijal koji će kasnije implementirati i savetovati ih".\n"Zakoni koji su u pripremi, a koji treba da deluju preventivno moraju da budu izuzetno precizni i ne smeju da dozvole različita tumačenja, na primer o tome šta je sukob interesa, ili kakva pravila važe za javne nabavke. Najgore što može da se desi je situacija u kojoj se ne zna tačno šta je ispravno, ne zna se šta se smatra nemoralnim i neetičnim i šta je profesionalno. Zato su svi potencijalno krivi i stoga je važno dobro postaviti pravila, posebno u situacijama velikih reformi, kada mnogo mladih ljudi dolazi u administraciju. Uz to, treba da postoje i kodeksi ponašanja, a sve, u perspektivi, treba da koordinira agencija", rekla je Aleksandra Drecun.


SDP Srbije Kula: Kompletiran Zapadnobački okrug – SDP Srbije\nSDP Srbije Kula: Kompletiran Zapadnobački okrug\n15 jun |\nFormiranjem novog Opštinskog odnora Socijaldemokratske partije Srbije u Кuli završena je infrastruktura Zapadnobačkog okruga.\nNikola Nićetin, mladi pravnik iz Sivca novi je predsednik OO SDP Srbije u Кuli. On je u svom prvom obraćanju istako da je svestan težine zadataka koji su pred njim, ali da je sa svojim timom spreman da odgovori na izazove u duhu naše partije, korektnim radom, okupljanjem kvalitetnih i poštenih ljudi oko sebe uz kulturu političkog dijaloga koja krasi SDP Srbije.\nPred punom salom, u kojoj nije bilo mesta za sve koji su želeli da prisustvuju svečanoj sednici predsednik Pokrajinskog odbora i potpredsednik Socijaldemokratske partije Srbije Nenad Ivanišević, čestitajući novom predsedniku zahvalio mu se na maldosti i energiji koju novi odbor donosi, jer je novi odbor u Кuli jedan od najmlađih, a sam predsednik ima 25 godina.\nOn je istakao da politika nije sprinterska trka, već maraton koji se dugo priprema i trči, da se politikom od danas mora baviti svakodnevno, na svakom mesti i u svakoj situaciji, jer politika zahteva kompletno angažovanje i samo u tom slučaju postoje realne šanse da su uspe u pokušaju da se pomogne svakom pojedincu i stvore bolji uslovi za život i rad kako u Кuli, tako i šire.\nNa Izbornoj konferenciji izabrani su i članovi odbora: Bojana Кnežević, Olivera Raičević, Кristina Golubović, Slobodan Lalić i Ivan Marić.\nDobrodošlicu u društvo Socijaldemokratske partije Srbije Nikoli Nićetinu i njegovom timu prisustvom su iskazali predsednik Okružnog odbora Vinko Burnać, koordinatori, Slađana Šušnjar, Miloš Mandić i Jovo Bavarčić, kao i predsednici lokalnih odbora iz Odžaka, Vrbasa i Bačke Topole.\nDanas je u našoj prestonici, u kompleksu Avalski toranj, tradicionalno održana MBT konferencija koja je okupila renomirane stručnjake iz...


Srbski naučnici napravili test na koronu, radi i ako virus mutira\nPočetkom prošle nedelje počelo je epidemiološko istraživanje kolektivnog imuniteta koje obuhvata 7.000 domaćinstava. Danas se testira prva od 1.600 porodica iz Beograda i počinje pozivanje porodica u unutrašnjosti. Marija Gnjatović iz Instituta za primenu nuklearne energije ističe da test odlično radi i da dnevno može da se testira i do 1.000 uzoraka.\n"Test odlično radi. Već smo ga testirali na 400 uzoraka negativnog pola, kao i na pozitivnim serumima i jako smo zadovoljni rezultatima", istakla je Gnjatovićeva za RTS.\nOčekuje se da će masovna proizvodnja testova da krene za par nedelja.\nSmatra da postoji šansa i da Srbija počne sa izvozom svojih testova jer će proizvodni kapaciteti biti značajno uvećani.


UEFA je dostavila Fudbalskom savezu Srbije podatke, potkrepljene ozbiljnim sumnjama, o nameštanju dve utakmice u domaćim takmičenjima, prenosi Sport klub.\n“Na osnovu praćenja uplata u kladionicama u Evropi i Aziji, nadležni predstavnici evropske fudbalske federacije identifikovali su ozbiljne anomalije i prosledili obimnu dokumentaciju u kancelariju Fudbalskog saveza Srbije na beogradske Terazije. Pažnju UEFA skrenule su enormne novčane svote uplaćene u kladionicama, na oba susreta”, navodi Sport klub.\nReč je o utakmicama odigranim u martu ove godine, a prema dostavljenim izveštajima i na osnovu igara i koeficijenata, slučajevi se različito tretiraju.\nJedan od njih je kao alarmantan, zbog velikog broja uplata na Dalekom istoku. Akteri su se potrudili, prema sumnjama iz UEFA, da neposredno zainteresovanim stranama, u takozvanom „klađenju uživo“, na direktan način, omoguće isplatu značajnijih novčanih sredstava. I to po više osnova, navodno, čak i konačnog rezultata!\n“Postupak analize sumnjivih utakmica dugo je trajao. Ne odnosi se samo na parametre klađenja, već i učešće pojedinih fudbalera u igri, posebno golova obeleženih kao – simptomatično jednostavnih. Dostavljeni su i snimci sa spornih mečeva i još nekoliko potencijalno nerazumljivih i kontraproduktivnih poteza, direktno projektovanih u oslikavanju konačnih ishoda.\nUEFA se, ipak, nije zaustavila na tome. Analitičari zaduženi za sektor praćenja „dojavljenih utakmica“, čak su i evidentirali nekoliko fudbalera po sumnjom. Navodno, pojedini od njih imaju bogat dosije takvih utakmica, jer su akcijama, mimo fer-pleja i sportskog duha, bili skloni i u ranijim klubovima. Taksativno su imenovani, u izveštajima dostavljenim nadležnim u Fudbalskom savezu Srbije, zajedno sa njihovim bivšim klubovima”, navodi se.\nOpcije su novčana kazna i oduzimanje bodova, ukoliko se sve dokaže.\nPrethodni tekstTIODOROVIĆ: Ako vakcinišemo 3 miliona – normalniji život\nSledeći tekstVESIĆ: Od sutra će ponovo raditi tržni centri


Dešam: ''Pobeda za uživanje'' - Sportske.net\nDešam: ''Pobeda za uživanje''\nSelektor fudbalske reprezentacije Francuske Didije Dešam ocenio je posle večerašnje pobede nad selekcijom Hondurasa da je njegova ekipa dobro počela Svetsko prvenstvo i dodao da igrači treba da uživaju u tome.\nFudbaleri Francuske pobedili su reprezentaciju Hondurasa sa 3:0 u prvom kolu Grupe E Svetskog prvenstva u Brazilu.\n"Nije lako pobediti sa 3:0 na Svetskom prvenstvu. Igrači treba da uživaju u ovom trenutku, nema ničeg lepšeg...", rekao je Dešam.\nGolove za Francusku postigao je Karim Benzema u 43. minutu iz penala i u 72. minutu, dok je jedan gol bio delo golmana Hondurasa Noela Valjadaresa.\n"Bili smo strpljivi, imali smo šanse, dva puta samo pogadjali okvir gola u prvom poluvremenu. Bilo je teško, dobro smo radili pripremajući se za Mundijal, ali je na samom takmičenju uvek drugačije. Ovo je dobar početak turnira", kazao je Dešam.


Osuda napada na porodicu Nedžada Herceglije u selu Bjelogorici Općina Rogatica\nI NAKON GENOCIDA NAD BOŠNJACIMA PASJI ODNOS SRBA\nObjavljeno: 12. Nov 2017. 17:11:43\nELMEDINA MUFTIĆ: Ono što treba da brine sve nas jeste neadekvatna reakcija bošnjačkih predstavnika sa svih nivoa vlasti i iz svih institucija kako političkih, vjerskih, tako i građanskih udruženja, koja su ostala nijema, ili ako su već i uslijedila neka reagovanja bila su tako tiha - skoro da se nisu čula dalje od usta iz kojih su izašla. Poslije ovog monstruoznog masakra nad životinjama, koji je za cilj imao to da se Bošnjacima u Rogatici, kao i Bošnjacima u drugim okupiranim i genocidom očišćenim dijelovima BiH pošalje jasna poruka, da agresija na BiH nije završena, da je genocid trajna kategorija od koje srpski narod ne odustaje, da Bošnjacima nije mjesto u genocidom nastaloj tvorevini itd.\nProšlo je dvadeset dvije godine od prestanka agresije od strane Srbije, Crne Gore i Hrvatske na R BiH, a progon, zastrašivanje, ugnjetavanje Bošnjak na dijelovima gdje vlast imaju Srbi i Hrvati ne prestaju.\nStalni udari se nastavljaju na identitet Bošnjaka, kroz osporavanje prava na bosanski jezik, nacionalnu grupu predmeta, do fizičkih napada na one Bošnjake koji su se nakom progona koji je za cilj imao etničko čišćenje, nakon izvršenog genocida vratili na svoje ognjište, da svjedoče da je BiH od mora do Save od Drine do Une, da budu bedem Bosne tamo gdje je najnezahvalnije bilo doći i gdje je najčasnije bilo nići.\nPosljednji napad na Bošnjake, odnosno na porodicu Nedžada Herceglije u selu Bjelogorici Općina Rogatica, kojima su prema prvim saznanjima komšije Srbi otrovali tri krave, koje su za porodicu Herceglija predstavljale osnovni izvor prihoda za život, samo je jedan u nizu napada na ovu porodicu, njihov život i imovinu.\nNe iznenađuje nas ovakav pasji odnos Srba spram preživjelih i na svoj toprak vraćenih Bošnjaka, jer od naroda koji je spreman izvršiti genocid - i to ne jedan, nego jedanaest genocida, ništa se dobro ne može ni očekivati. Za narod koji slavi zločince kao heroje, koji kolje, siluje, pali ljude, sitnica je ubiti životinju.\nOno što treba da brine sve nas jeste neadekvatna reakcija Bošnjačkih predstavnika sa svih nivoa vlasti i iz svih institucija kako političkih, vjerskih, tako i građanskih udruženja, koja su ostala nijema, ili ako su već i uslijedila neka reagovanja bila su tako tiha - skoro da se nisu čula dalje od usta iz kojih su izašla. Poslije ovog monstruoznog masakra nad životinjama, koji je za cilj imao to da se Bošnjacima u Rogatici, kao i Bošnjacima u drugim okupiranim i genocidom očišćenim dijelovima BiH pošalje jasna poruka, da agresija na BiH nije završena, da je genocid trajna kategorija od koje srpski narod ne odustaje, da Bošnjacima nije mjesto u genocidom nastaloj tvorevini itd.\nU Bjelogorcima, Rogatica, Nedžadu Hercegliju komšije Srbi ureom otrovali tri krave\nOvakva vrsta poruke se mora shvatiti baš u onoj formi u kojoj je i poslana; mora joj se dati značaj koji ona traži, jer da smo civilizirani bar u onoj mjeri u kojoj se predstavljamo, danas bi sva udruženja za zaštitu životinja bila na nogama, a da ne spominjemo da je suština ove poruku sasvim drugačija i da zahtijeva da svi predstavnici Bošnjaka, ali i oni koji se zaklinju u ljudska prava kad je braniti anomalije u ljudskim karakterima, trebaju biti na licu mjesta i pokazati genocidnim okotima, da im više genocidna politika neće proći nekažnjena. Da Bošnjaci više nisu obezglavljeni i da ovo nije 1992. godina, kada su vjerovali da im je komšija prijatelj i da je komšiji Srbinu i Hrvatu svet komšija Bošnjak, kao što je Bošnjaku bio svet komšija Srbin i Hrvat. Ali, nažalost, i ovaj put smo naše bedeme Bosne (prognane, a potom vraćene Bošnjake) ostavili da se sami brane, a time smo poslali i poruku njihovim dželatima da ih mogu nesmetano zlostavljati, jer za takva nedjela neće biti kažnjeni, kao što nisu bili kažnjeni ni za genocid i druge zločine protiv čovječnosti, kao što nisu kažnjeni ni za pređašnje napade na ljude koji su se vratili svojim kućama iz kojih su ih isti ovi zlostavljači prognali.\nOstali su posve mirni svi oni koji su inače jako bučni, kad se treba napadati na Mustafu Busuladžića, kad se treba dati ulici ime po Srđanu Aleksiću, kad treba braniti pse lutalice, o ovom slučaju ti grlati „borci“ za ljudska i životinjska prava nemaju šta reći, jer za njih očito Nedžad Herceglija i njegova porodica nisu ljudi, niti su Nedžadove krave životinje.\nMoralno ulojeno društvo je još jednom pokazalo svu svoju bijedu. Nedžad Herceglija, ako i svi Bošnjaci koji žive u okupiranom dijelu BiH su istinski garant postojanja BiH, oni su pečati Bosne i Hercegovine koji potvrđuju da je njezina državnost neupitna, ali o tim herojima mira niko ne vodi brigu, jer bitno je samo „da ne puca“ i da je meni dobro. I dok u Srebrenici, Rogatici, Višegradu, Prijedoru, Vlasenici, Bratuncu, Bijeljini... Bošnjaci biju bitku opstanka, u Sarajevu je najbitnije da ima vode i da se ne puca...\nSamo što već jednom Bošnjo treba da nauči da mu se dušman primakao i da mu je bliži od žile kucavice, te da nikad nije puklo na Drini, Savi, Uni, a da se u Sarajevu nije zatreslo.


Glasanje je počelo u 14 sati i trajaće do 22 sata, posle čega će Izborna komisija prebrojatu glasove.\nKandidati za novog predsednika Komore su doajen advokature, advokat Momčilo Bulatović, a njegovi protivkandidati poznati advokati Zdenko Tomanović i Čedomir Kokanović.\nTanjugu je u toj komori rečeno da je izlaznost advokata najveća u proteklom periodu i da je u prvom satu glasalo oko 10 posto advokata od ukupno 5.000 upisanih u imenik AKB.\nOko 5.000 beogradskih advokata bira i potpredsednika Komore, članove Upravnog odbora kao i disciplinske organe Komore na mandat od četiri godine.\nKonkretno, biraju predsednika, potpredsednika, 13 članova Upravnog odbora, pet članova Nadzornog odbora, disciplinskog tužioca, 10 zamenika disciplinskog tužioca, predsednika disciplinskog suda, zamenika predsednika disciplinskog suda i 22 sudije disciplinskog suda AKB.


Ragbi spektakl u Leskovcu - JuGmedia\nU nedelju 24. oktobra sa početkom u 15 časova na stadionu Fudbalskog kluba Sloge biće održan pravi ragbi spektakl. Naime, između Ragbi 13 kluba Radnički Novi Beograd (Srbija) i Ragbi kluba Tirana iz Tirane(Albanija) biće odigran meč četvrtfinala Balkanske super lige.\n,,Izrazito nam je drago što imamo priliku da ugostimo oba tima. Očekujemo odličnu utakmicu i pozivamo što više ljudi da dođu . Da se u fer i korektnom navijanju upoznaju sa sportom koji se velikom brzinom popularizuje širom sveta, a jedan je od omiljenih sportova na ostrvu Velike Britanije, Francuskoj,\nAustraliji, Novom Zelandu, Japanu“, ističe Miloš Stamenković, predsednik ORK Gepardi iz Leskovca, u čijoj organizaciji će biti odigrana ova utakmica.\nU svojoj izjavi, ovaj entuzijasta posebno se zahvaljuje gradu na podršci uz napomenu da će ovaj meč dodatno pojačati odličan sportski program koji Leskovac već ima kroz rukomet, plivanje, borilačke sportove, košarku, fudbal i druge sportove.


Jovan Plamenac o crkvama sa dva oltara (VIDEO)\nAvg 2016. DRUŠTVO\nParoh barski, protojerej Jovan Plamenac, tvrdi da crkve sa dva oltara u Sutomoru ne predstavljaju nikakve simbole zajedništva i sloge lokalnih pravoslavaca i rimokatolika, kako se to često predstavlja u javnosti, već je, tvrdi, u pitanju tendencija prekrajanja istine i istorije ovog kraja.\n„Odnosi sutomorskih odnosno spičanskih pravoslavaca i rimokatolika jesu tradicionalno dobri i treba takvi da ostanu, i oni se ogledaju u punom međusobnom uvažavanju, ženidbama, udajama, kumstvima, prijateljstvima, i to je veoma pohvalno i značajno. Međutim, dva olatara na hramovima Svete Petke i Svete Tekle nisu nikakva dostignuća zajedništva već su pridodati, katolički oltari na njima manifestacija i relikti nasilja mletačkih i austrougarskih okupatora. Nisu, dakle, te crkve građene sa dva olatara kako bi neko neupućen mogao da shvati iz propagande koja ima za cilj da negira srpsku i pravoslavnu istoriju ovih svetinja“ – kazao je Plamenac. Ugledni sveštenik Mitropolije crnogorsko-primorske podsjetio je da je posebno u vrijeme Marije Terezije takvih primjera bilo i na području Dalmacije, u današnjoj Hrvatskoj, te Boke, gdje je, na primjer, na pravoslavnoj crkvi u Risnu (iako je tamo živjela samo jedna rimokatolička porodica) silom nasramotu dodat katolički oltar, koji je kasnije uklonjen od strane novih okupatra, Francuza, a na zahtjev mještana.\nCilj je, kaže Plamenac, bilo najprije unijaćenje pa pokatiličavanje pravoslavnih Srba, u čemu se u značajnoj mjeri nažalost i uspjelo, posebno u Dalmaciji, ali i na području današnje Crne Gore, pa tako i na području Spiča odnosno Sutomora.\nStoga se, naglasio je paroh barski, ne može govoriti o nikakvim civilizacijskim vrijednostima kada se govori o pravoslavnim crkvama na kojima su pridodati katolički oltari mnogo vjekova nakon što su one izgrađene.Ima dovoljno drugih argumenata kojima treba afirmisati slogu i zajedništvo dvije vjere u Sutomoru, zaključuje on, uz napomenu da je dalje falsivikovanje istorije nemanjićkih i uopšte pravoslavnih svetinja na ovom području nedopustivo.\nSVETA PETKA CRKVA SUTOMORE DVA OLTARA Jovan Plamenac PRAVOSLAVLJE KATOLICI